
1. CONTEXTUL INTERNAŢIONAL ŞI EUROPEAN

Populația lumii, aflată în plin proces de dezvoltare, se caracterizează actual printr-o rată de creștere fără precedent, dar și prin diversitate și schimbare reflectate în noile forme de fertilitate, mortalitate, migrație, urbanizare și îmbătrânire. Conform rapoartelor și prognozelor actuale, se estimează o creștere a populației globului de încă 2 miliarde, până în anul 2050
. Datele cu privire la mărimea și structura populației unei țări sunt necesare pentru formularea și interpretarea unor politici și a unor programe în majoritatea sferelor vieții publice. La nivel internațional, Organizația Națiunilor Unite oferă informații și direcții importante de acțiune în domeniu prin prisma planurilor de acțiune, recomandărilor și rapoartelor elaborate cu privire la temele ce țin de problematica demografică – fertilitate, planning familial, migrație internațională, mortalitate, politici și trenduri demografice, urbanizare etc. 

În anul 1974, Organizația Națiunilor Unite a adoptat un document important care conține recomandările și direcțiile de acțiune pentru „îmbunătățirea calității vieții și dezvoltarea socio-economică rapidă a oamenilor”
: World Population Plan of Action (în urma Conferinței ținute la București, una dintre cele trei convenite de ONU pentru probleme legate de populație – 1984 – Mexic, 1994 – Cairo). Principiile-cheie articulate au fost: formularea și implementarea politicilor la nivel de populație ca drept suveran al fiecărei națiuni, dreptul de a decide cu privire la numărul de copii pe care un cuplu îi poate avea în conformitate cu mijlocele de întreținere și interdepedența între populație și dezvoltare
. 

În cadrul Organizației Națiunilor Unite, structura responsabilă de estimarea și proiectarea nivelurilor și evoluțililor populației din toate țările lumii este reprezentată de Divizia de Populație a Departamentului Economic și Social din cadrul Secretariatului Națiunilor Unite. Sub pregătirea acesteia, recent, au fost elaborate: World Population Prospects: The 2015 Revision (oferind informațiile și indicatorii demografici necesari pentru a aprecia evoluția populației la nivel global, regional și național în scopul înțelegerii schimbărilor, a provocărilor și a oportunităților necesare pentru conceperea și implementarea agendei de dezvoltare post-2015
), Concise Report on the World Population Situation in 2014 (oferind o perspectivă demografică asupra modului în care lumea s-a schimbat în ultimii 20 de ani, încă de la Conferința Internațională cu privire la Populație și Dezvoltare de la Cairo din anul 1994
). Aceste rapoarte au avut ca temă fertilitatea (analize, documentări în domeniu și aprecieri ale preocupării guvernelor și ale politicilor în domeniu) sau planning-ul familial (aflat la baza Programului de Acțiune al Conferinței Internaționale pentru Populație și Dezvoltare, potrivit căruia cuplurile au dreptul să decidă liber și responsabil cu privire la numărul de copii pe care îi pot avea, deținând informațiile și mijloacele pentru a-i crește
). 

Tot la nivelul ONU există și Consiliul Economic și Social care a înființat prin rezoluția 3 (III) din 3 octombrie 1946, Comisia pentru Populație, redenumită prin rezoluția Adunării Generale din 19 Decembrie 1994, Comisia pentru Populație și Dezvoltare, responsabilă alături de Consiliu de implementarea Programului de Acțiune al Conferinței Internațioanle pentru Populație și Dezvoltare. 

Cea de a 48 - a sesiune a Comisiei s-a ținut la sediul ONU pe 11 Aprilie 2014 si 13 - 17 Aprilie 2015, tema specială fiind legată de integrarea problemelor legate de populație în prioritățile dezvoltării durabile în viitor (Realizing the future we want: integrating population issues into sustainable development, including in the post-2015 development agenda), apelând, în cadrul dezbaterii, la o serie de rapoarte elaborate de către Secretarul general pe problemele aflate în dezbatere
. 

Politica Uniunii Europene referitoare la probleme legate de populație a fost elaborată în funcție de schimbările demografice fără precedent, care au avut loc în ultimul timp: îmbătrânirea populației, rată scăzută a nașterilor, schimbarea structurii familiale și fenomenul migrației. În contextul manifestării acestor provocări, au devenit foarte importante revizuirea și adaptarea politicilor adoptate atât la nivel național, cât și la nivel european. 

Încă din anul 2006, a fost creat un Forum Demografic European care a oferit posibilitatea factorilor de decizie politică și experților să discute pe marginea acestei teme, Comisia Europeană prezintă bienal un raport pentru evidențierea celor mai importante aspecte, ultimul Raport Demografic European fiind prezentat recent
. 

În februarie 2013, Comisia Europeană a adoptat Recomandarea “Investing in Children - breaking the cycle of disadvantage” ca parte a Pachetului de Investiții Sociale, în care se propune o strategie pe termen lung prin care se propun statelor membre UE modalități de abordare a sărăciei copiilor și excluderii sociale, prin intermediul unor măsuri precum: susținerea familială, îngrijire de calitate și educație timpurie. În acest scop, a fost creată Platofrma Europeană pentru Investiții în Copii, instrumentul prin care statele membre pot implementa Recomandarea, aceasta oferind informații despre toate politicile care pot contribui la consolidarea capacității copiilor și părinților de a face față provocărilor existente în climatul economic actual al Europei
. În cadru mai larg, Uniunea Europeană a adoptat în anul 2010 strategia de creștere Europe 2020, în care se stabileau obiective legate de creșterea locurilor de muncă, productivitate și coeziunea socială, prin urmare de a asigura condițiile necesare unei dezvoltări inteligente, durabile și curpizătoare
. 

2. PRINCIPALELE CARACTERISTICI ALE POLITICILOR NAŢIONALE ÎN DOMENIUL POPULAŢIEI
La nivel european, situația demografică curentă (EU-28) se caracterizează printr-o creștere continuă a populației, la 1 ianuarie 2015 estimându-se un total de 508,2 milioane de oameni, cu 1,3 milioane mai mulți decât în anul precedent. La nivel individual, creșterea s-a realizat în mod inegal, astfel încât 16 state membre au fost beneficiarele unui asemenea fenomen, restul cunoscând declinul. Luxemburg, Elveția, Malta și Austria au înregistrat cel mai ridicat nivel de creștere în anul 2014 (9.0 la 1000 de persoane), iar Cipru, Grecia și Lituania s-au aflat în tabara adversă
. 

În ultima decadă, rata fertilității a scăzut în multe dintre statele membre ale UE. Studiile relevă faptul că, în acest context, o societate cu mai puțini tineri și o proporție semnificativă de bătrâni pune o serie de probleme pentru creșterea economică și mentenanța sistemelor sociale ale bunăstării curente, a sistemelor de pensii și îngrijirea medicală
.
Studiile comparative demonstrează faptul că statele europene care au înregistrat un declin al populației au elaborat politici naţionale în domeniul populaţiei care au inclus măsuri variate în acest sens. Franța spre exemplu, oferă beneficii financiare subtanțiale și servicii pentru sprijinul părinților în perioada creșterii copiilor. Dezvoltarea demografică a unei țări reprezintă o prioritate națională, implicând angajamentul activ și consistent al guvernului, alături de eforturile coordonate ale autorităților, instituțiilor și structurilor societății civile de la nivel național, regional sau local în scopul încetinirii ratei de descreștere a populației, stabilizării pe termen lung a statusului acesteia, îmbunătățirii calității condițiilor de sănătate, nivelului de educație, capabilităților și competențelor umane. 

Uniunea Europeană a fost martora unor schimbări demografice fără precedent, respectiv: populație îmbătrânită, rată scăzută a nașterilor, structuri familiale aflate în schimbare și migrație, aceste provocări manifestând o importanță deosebită atât la nivel național cât și la nivel comunitar
. În statele din Europa Centrală și de Est au fost eleborate politici mai active în domeniu care includ stimulentele oferite în scopul măririi familiei: acordarea unor subsidii familiale, prioritățile legate de locuință, concediile maternale generoase cu salarii întregi etc.

Sud-Estul Europei este o zonă vastă de cooperare cuprinzând 9 state membre ale Uniunii Europene (Austria, Bulgaria, Croația, Grecia, Ungaria, România, Slovacia și Slovenia) și șapte state non-membre UE (Muntenegru, Serbia, Albania, Bosnia-Herțegovina, Macedonia, Republica Moldova și Ucraina). Populația totală din regiune a rămas stabilă de-a lungul timpului, fiind rezultatul echilibrului dintre sporul natural și migrația netă
.

În multe state din UE au fost elaborate politici care promovează fertilitatea (Polonia implementează Programul de Tratare a Infertilității prin Fertilizarea in vitro pentru perioada 2013-2016) și ajută oamenii să obțină numărul de copii pe care și-l doresc (un caz contrar este reprezentat de Suedia unde politica familială suedeză nu a fost direcționată către încurajarea fertilității, ci, mai degrabă, a avut ca scop consolidarea legăturii dintre femei și piața muncii și promovarea egalității de gen).

Opțiunile de politică sunt orientate către familie şi presupun beneficii financiare (Franța oferă unui număr de aproximativ 1,5 milioane de familii cu venituri moderate vouchere în valoare de 200 de euro care pot fi folosite pentru servicii de îngrijire a copilului, îngrijirea vărstnicilor sau a celor care suferă de handicapuri; similar, în Suedia, de la 1 iulie 2014, a fost introdus un „voucher de timp liber” fiind plătit către gospodăriile cu copii dependenți de asistență socială) și scutiri de taxe pentru părinții cu copii, concediu pentru creșterea copilului sau prevederi referitoare la modalitățile de îngrijire. De asemenea, măsurile pot fi extinse la asigurarea egalității de gen (În Olanda a început să se contureze o ideologie a „taților” care încurajează o diviziune a muncii mult mai egalitară, mamele fiind implicate în activități profesionale, iar tații într-o proporție de peste 31 %, ocupându-se de obligațiile parentale), reconcilierea muncii cu activitatea familială (oferă modelul suedez „dual-earner”, în care părinții sunt încurajați să participe pe piața muncii, dar să fie implicați totodată în activități de îngrijire neplătite) sau găsirea unei locuințe propice (în Polonia, tinerii pot obține subvenții de la stat pentru cumpărarea primei locuințe, în cadrul programului Case pentru Tineri). Aceste măsuri sunt destinate a încuraja femeile să aibă mai mulți copii. 

În contextul manifestării unor tendințe demografice negative, unele țări dezvoltă strategii demografice naționale (Bulgaria - Strategia Demografică Națională 2006-2020), în care au fost formulate prioritățile și sarcinile necesare, având ca scopuri: stabilizarea situației, obținerea unei coeziuni sociale, îmbunătățirea calității capitalului uman etc. De regulă, direcțiile de acțiune în acest sens sunt reprezentate de încurajarea nașterilor, creșterea speranței de viață, descreșterea mortalității infantile și premature, crearea de condiții pentru regresul procesului de migrație în contextul unei stabilități economice. Există, de asemenea, si programe naționale create în jurul nucleului familial destinate îmbunătățirii sănătății copiilor și a mamelor. Alte țări nu au implementate strategii și programe naționale, însă sistemul legislativ (este cazul Franței care a lansat Carta Familială în aprilie 2008, în cadrul Ministerului Muncii, relațiilor sociale, familiei și solidarității din Franța și al Olandei care a adoptat numeroase documente reglementând sistemul de îngrijire a copilului - Dutch Act on Child Care, Childcare and Quality Standards for Playgroups Act 2010, Quality and Eucation Act etc) este centrat asupra politicilor familiale cu prevederi referitoare la ajutorarea părinților pentru creșterea copiilor, reducerea costurilor, sistem de îngrijire publică sau sistem de concedii flexibile. 

În consecință, se poate observa preocuparea statelor în care populația a înregistrat un declin pentru o politică mai activă de încurajare a creșterii adoptând diverse strategii, programe și reforme, dar și încercările statelor caracterizate prin stabilitate demografică de a oferi familiei o gamă de beneficii pentru creșterea copiilor, acest lucru contribuind la siguranța viitorului și la stimularea lărgirii nucleului de bază al societății.

3. POLITICI ALE UNOR STATE MEMBRE UE REFERITOARE LA CREŞTEREA POPULAŢIEI
AUSTRIA

Într-o perspectivă pe termen lung, populația Austriei a experimentat doar o creștere lentă în ultimul secol, mult sub creșterea medie în majoritatea ţărilor europene, crescând de la 6 milioane la 8,5 milioane între 1900 și 2014. 
Efectul cumulat al imigrației asupra populației austriece este destul de mare; în 2013, aproape unul din șase rezidenți (16%) era născut într-o altă țară, una dintre cele mai mari rate din Uniunea Europeană (Eurostat 2014c).

Structura populaţiei din Austria pe gen şi vârstă în anul 2013.

Ca și în alte țări dezvoltate, populația Austriei a înregistrat o accelerare a îmbătrânirii populaţiei relativ rapidă, în special datorită extinderii speranței de viață, la 83,6 ani pentru femei și 78,5 ani pentru bărbați în 2013, adică cu zece ani (femei) sau doisprezece ani (bărbați) deasupra nivelului atins în 1970.
Țările europene cu fertilitate scăzută prezintă deseori diferențe de educație relativ puternice în dimensiunea familiei, caracterizată de niveluri scăzute de fertilitate și de lipsa copiilor în rândul femeilor cu studii superioare. Austria se încadrează în acest tipar: femeile cu studii secundare şi terţiare au avut un nivel scăzut de fertilitate - 1,5 copii pe femeie, iar aproape una din patru femei cu studii superioare nu a avut niciun copil. 
În ultimele trei decenii, Austria a înregistrat o imigrație considerabilă, provenind, în special, de la alte țări europene și Turcia. Majoritatea migranților ajung aici relativ la vârste tinere, şi, atfel, nu numai că stimulează forța de muncă, dar și populația de vârstă fertilă.

Ca și în multe alte țări bogate din Europa, migranții din Austria prezintă rate de fertilitate mai ridicate decât femeile născute în țară. Recent, s-a constatat că trei din zece nou-născuţi provin din mame imigrante.
Politici de susţinere

În Austria, alocațiile pentru copii reprezintă cel mai important suport oferit de stat. Acestea reprezintă plăți lunare pentru părinții cu copii aflați în întreținere până la împlinirea de către aceştia a vârstei de 24 de ani, care variază în funcție de vârsta copilului și de numărul de copii din familie (într-o uşoară creștere pentru familiile mai mari).
Începând cu luna octombrie 2014, cuatumul alocaţiei variază de la 109,70 EUR pentru un copil în vârstă de 0-2 până la 158,90 EUR pentru copiii dependenți de peste 19 ani; acesta valoare din urmă reprezintă aproximativ 10% din venitul mediu net pe persoană.
Austria are o lungă tradiție de a oferi locuințe sociale și aproximativ o cincime din populație locuiește în locuințe sociale, iar media este şi mai ridicată în Viena. Statutul de angajat și veniturile sunt printre criteriile de eligibilitate importante, dar aceste criterii sunt parțial determinate de municipalități. În plus, chiriile în majoritatea apartamentelor private sunt reglementate, ceea ce determină un grad mai mare de accesibilitate la închirierea unei locuinţe pentru majoritatea oamenilor și oferă posibilitatea tinerilor să-şi întemeieze propria familie.
Aproximativ 70% din populație locuieşte în apartamente închiriate, iar cheltuielile pentru locuințe reprezintă, în medie, 22% din venitul disponibil.


Implicarea taţilor în îngrijirea copiilor
Factorii de decizie din Austria au depus eforturi pentru a sprijini implicarea taților în creşterea copilului în special prin acordarea de mai multe luni de concediu parental suplimentar, care poate fi revendicat numai dacă ambii părinți participă la îngrijire. Această politică a "cotei de tată", stabilită în Austria începând cu anul 1996, este acum în vigoare în multe alte țări europene, inclusiv Germania și Suedia.


Cu toate acestea, în practică, taţii austrieci manifestă încă o participare foarte scăzută la creşterea copilului: conform unui raport de ziar realizat în anul 2012, ponderea acestora în totalul concediilor de creştere a fost de numai 4,7%, în timp ce 17% din tați au optat pentru cel puțin o perioadă de concediu, de obicei de scurtă durată. 

Politicile familiale sunt acum pe agenda guvernului în Austria, unde există un minister dedicat domeniului.


În 2014, ministrul Sophie Karmasin a lansat o agendă politică ambițioasă, cu un scop declarat al Austriei "să devină cea mai prietenoasă țară cu familia a Europei" până în anul 2025.


Acest obiectiv trebuie atins printr-un proces continuu de monitorizare a progresului celor zece indicatori selectați ca fiind determinanţi pentru susținerea familiei, care includ și diferența dintre mărimea familiei intenționată și fertilitate, numărul total al familiilor cu copii, cheltuielile guvernamentale pentru familii, disponibilitatea copiilor, participarea tatălui la creşterea copilului, precum și evaluarea atitudinii generale a societății în raport cu familia.


Obiectivele strategice pentru viitorul apropiat includ finanțarea dedicată dezvoltării serviciilor de îngrijire a copiilor în perioada 2015-18. Acest obiectiv vizează, în special, extinderea facilităţilor pentru copiii sub vârsta de 3 ani (îndeplinirea obiectivului UE de acoperire a unei medii de 33% până în anul 2018), dar și la îmbunătățirea calității serviciilor de îngrijire a copiilor și îmbunătățirea competenței lingvistice în limba germană a copiilor care au altă limbă maternă.
BULGARIA

Dezvoltarea demografică în Bulgaria prezintă caracteristici specifice precum şi unele probleme comune zonei sud-est europene: scăderea numărului total al populației, declinul nivelului nașterilor, creșterea ratei mortalității, procesul migrației, îmbătrânirea populației
.

Problemele demografice din Bulgaria au fost un subiect de interes încă de la sfârșitul anilor ’60 moment în care a fost descoperită tendința de descreștere a ratei nașterilor. În consecință, procesul demografic desfășurat în perioada 1985 - 2011 s-a caracterizat prin scăderea cu 1 597 415 oameni din numărul populației înregistrat de Census 1985
. Condiția demografică existentă a populației bulgare este rezultatul cumulat al mai multor factori, fie aflați în legătură cu tendințele de la nivelul țărilor europene, fie conectați cu specificul istoric, economic și cultural al Bulgariei.

Dezvoltarea demografică este influențată de procesele tipice țărilor dezvoltate -  rată scăzută a mariajului și a nașterilor, nivel ridicat al urbanizării sau de procesele specifice țărilor în curs de dezvoltare sau în tranziție - rată mare a mortalității și emigrație intensivă. La nivelul țării în cauză, situația de declin este rezultanta dezechilibrului dintre numărul nașterilor și al morților și a celui dintre imigrație și emigrație. Situația ratei scăzute a nașterilor are o istorie îndelungată, debutând încă din anul 1925, moment în care țara începe tranziția demografică. Schimbările sociale și economice după anul 1989 au accelerat fenomenul, înregistrându-se o scădere de până la 7.7 % în anul 1997. Ulterior, procesul a început să se stabilizeze, obiectivul pentru anul 2020 fiind revenirea la un nivel similar majorității statelor europene occidentale (cuprins între 9 ‰ și 11 ‰)
. Explicațiile pentru acest fenomen pot fi puse pe seama schimbărilor legate de mentalitatea asupra familiei în ceea ce privește numărul optim de copii. O familie cu doi copii este modelul reproductiv perfect în viziunea bulgarilor moderni.  

Alte aspecte relevante la nivelul dezvoltărilor demografice sunt referitoare la rata mortalității extrem de ridicate, mai ales în rândul copiilor și la procesul migrației externe care a dus la o scădere drastică a numărului populației. Oamenii care părăsesc țara sunt tineri, educați și dețin capacitate de adaptabilitate sporită la cerințele economiei de piață. Emigrația are un impact negativ asupra reproducerii populației dat fiind faptul că „exportul” femeilor la vârsta fertilității conduce la scăderea nivelului nașterilor viitoare  nu doar pe o perioada de 10 - 15 ani, ci pe termen mult mai lung, respectiv 40 - 50 de ani. Totodată, procesul de îmbătrânire a populației a cunoscut o adâncire în Bulgaria anilor recenți, ca o directă consecință a „tranziției demografice”, aceasta fiind una dintre cele mai serioase probleme cu care se confruntă statele membre ale UE. 

Politica demografică si direcțiile sale (măsuri pentru protecția familiei și a copilului, egalitatea de gen etc)

Politica demografică bulgară este o politică foarte importantă pentru creșterea numărului populației, distribuția teritorială optimă, asigurarea calității reproducerii și dezvoltarea resurselor umane. Republica Bulgaria are o experiență îndelungată în conducerea unei politici focusate asupra încurajării nașterilor și susținerii femeilor pentru îndeplinirea funcției lor majore: activitate parentală combinată cu viața profesională. Politica pro-natalitate a început în anul 1967 și a fost dezvoltată pas cu pas în anii următori. Măsuri directe pentru stimularea dezvoltării demografice au fost folosite precum: sistemul de compensații financiare (concediu de maternitate plătit, indemnizații pentru copiii singuri la părinți), având în vedere sume care încurajau familiile să aibă al treilea copil. Modificări cu privire la sarcină și la concediul de creștere a copilului au fost făcute după anul 2001. „Act on Family Benefits for Children”, intrat în vigoare la data de 1 Aprilie 2002, a adus schimbări semnificative politicii demografice. Indemnizația pentru nașterea unui copil în viață (primul, al doilea și al treilea, indiferent de venitul familiei) este de 200 BGN, pentru următorii suma fiind redusă la 100 BGN. De asemenea, caracterul universal al alocațiilor lunare a devenit unul diferențiat luând în considerare statusul material al familiei sau criteriul școlii pe care copilul o urmează (copiii până la 18 ani primeau 18 BGN la un venit de 200 BGN) 
. 

Opțiuni strategice și priorități

Unul dintre documentele fundamentele care formulează prioritățile și sarcinile din cadrul politicii demografice bulgare este reprezentat de Strategia Demografică Națională (2006-2020) apărută în contextul tendințelor demografice negative și stabilindu-și ca scop: încetinirea declinului populației, stabilizarea situației pe termen lung, îmbunătățirea calității capitalului uman, obținerea unei coeziuni sociale, crearea unor oportunități egale pentru o viață reproductivă amplă a grupurilor sociale ș.a. Cea dintâi prioritate ar trebui dusă la îndeplinire prin implementarea unui set de măsuri și mijloace pentru încurajarea nașterilor, creșterea speranței de viață, descreșterea mortalității infantile și premature, adoptarea modelului de familie cu doi copii, crearea de condiții pentru regresul procesului de migrație și încurajarea procesului de repatriere a diasporei bulgare. Realizarea priorităților dezvoltării demografice ale țării până în anul 2020 este posibilă în condițiile stabilității macroeconomice, creșterii economice continue, sporirii activității economice, angajării și a venitului populației.

1. Încurajarea nașterilor prin crearea condițiilor favorabile creșterii copiilor. În condițiile creșterii susținute a economiei și a îmbunătățirii situației de pe piața muncii, sporirea ratei nașterilor în viitorul apropiat se va realiza prin nașteri amânate, creșterea fertilității femeilor și combaterea sterilității ambelor sexe. Pe termen mediu și lung, eforturile vor fi direcționate către crearea și dezvoltarea condițiilor favorabile pentru nașterea și creșterea copiilor. Stabilirea condițiilor favorabile pentru dezvoltarea și realizarea unei activități parentale adecvate (family planning, sarcină și naștere ușoară, creștere, educație, îngrijire medicală, dezvoltarea socială a copilului, combinarea maternității cu munca etc) va oferi cuplurilor și indivizilor o șansă pentru a avea numărul dorit de copii. Faptul că aproape două treimi din familiile bulgare consideră doi copii cazul reproductiv ideal, dar nu o pot obține grație dificultăților economice reprezintă fundamentul pentru încurajarea ratei nașterilor. Măsurile concrete pentru crearea condițiilor de încurajarea natalități pot fi grupate în următoarele sudirecții:
· Dezvoltarea unei activități parentale responsabile și a egalității dintre sexe;

· Indemnizații financiare pentru creșterea copilului, în mod special, a celui de-al doilea (introducerea unor concesii de taxare pentru familiile cu copii, sisteme de creditare pentru familiile tinere, acoperirea celei mai mari părți a costurilor pentru copiii din familiile sărace, dând prioritate celor referitoare la instituțiile preșcolare, gratuitatea manualelor, a meselor la cantină, gratuitatea accesului la consultațiile medicalepentru femeile însărcinate, care au născut sau pentru bebeluși, extinderea regelmentărilor referitoare la locuințele pentru tinerele familii - cumpărarea de case cu termene financiare atenuate, social housing market etc);

· Combinarea activității profesionale cu sarcinile familiale (utilizarea mult mai largă a formelor flexibile de angajare – part - time, modalități IT moderne pentru exercitarea la distanță a îndatoririlor profesionale, introducerea unor atenuări pentru reîntoarcerea la muncă după maternitate – program de lucru mai scurt, munca de acasă, pentru participarea la traininguri și cursuri de recalificare, încurajarea angajaților sa participe activ la politica de asigurare a protecției femeilor însărcinate și a mamelor de la locul de muncă, extinderea sistemului de control peste angajați cu privire la observarea pieței muncii în părțile aflate în conexine cu protejarea femeilor însărcinate și a tinerelor mame, la fel ca și prevenirea abuzului muncii copiilor, încurajarea egalității dintre genuri cu privire la realizarea muncii și la responsabilitățile familiei în creșterea copiilor);

· Servicii susținând creșterea copilului și dezvoltarea sa în mediul familial;

· Educația copilului (asigurarea unei rețele accesibile de creșe și grădinițe compatibile cu caracterul modern și formele de angajare, preocuparea pentru creșterea, dezvoltarea, educarea și îngrijirea tinerilor);

· Infrastructură și condiții de viețuire;

· Acces la serviciile de informare, consultări asupra planning-ului familial, servicii de îngrijire medicală pentru femeile însărcinate, nou-născuți și copii;

· Promovarea recunoașterii generale a faptului că familia este o componentă de bază a societății prin susținerea și ajutorarea părinților în creșterea copiilor într-un mediu familial adecvat schimbărilor pe bază legală (crearea condițiilor petru coeziunea modelelor reproductive ale femeilor cu statusul educațional, a femeilor din mediul urban și rural, a celor cu background social și etnic, promovarea creșterii sociale a copiilor în cazul în care părinții nu sunt capabili să îndeplinească aceste îndatoriri (datorită bolii, alcoolismului, abuzul de droguri, închisoare etc, descreșterea numărului de copii aflați în instituțiile specializate ș.a.);

· Cultivarea modelului de familie cu doi copii.

2. Tranziția spre prosperitatea demografică cere și o serie de măsuri care trebuie luate pentru un impact mare asupra procesului dinamicii populației. Alături de încurajarea natalității, strategia prevede și o serie de măsuri pentru influențarea pozitivă a factorilor care infleunțează speranța de viață. Măsuri concrete pentru descreșterea mortalității infantile, a celei maternale, precum și a celei masculine timpurii se impun a fi:

· Îmbunătățirea diagnosticului curativ și extinderea îngrjirii medicale preventive pentru populație (prophylactic-preventive);

· Limitarea factorilor de risc care pot conduce la boli cardiovasculare, principala cauză pentru moartea prematură a bărbaților;

· Introducerea controlului efectiv asupra legislației muncii și o implementare mult mai completă a cererilor pentru condiții de muncă sigure;

· Dechiderea unor centre destinate asigurării sănătății femeilor și copiilor, prevederi legale și financiare pentru extinderea funcțiilor și introducerea obligativității consultării gratuite a femeilor însărcinate, a mamelor care alăptează și a nou-născuților;

· Luarea unor măsuri pentru a oferi asistență medicală populației din regiuni îndepărtate;

· Elaborarea unui Program Național pentru viața sănătoasă a națiunii.

3. Descreșterea numărului de tineri emigranți la vârsta reproductivă. Prevenirea viitoarei emigrații a unor astfel de tineri presupune eforturile combinate ale multiplelor instituții și implementarea unei abordări îndreptate către îmbunătățirea calității vieții tinerilor sub toate aspectele – educație și calificare, muncă și realizare profesională, familie și copii, condiții de viață, dezvoltare personală și participare la viața societății civile etc. În acest sens, măsurile concrete vor fi reprezentate de:
· Locuri de muncă și reducerea numărului tinerilor neangajați;

· Îmbunătățirea condițiilor de muncă, remunerare și calitatea locurilor de muncă;

· Accesul egal la educație de calitate și oportunități pentru educația pe termen lung;

· Acordarea de credite avantajoase pentru achiziționarea de locuințe, mobilier și îmbunătățirea condițiilor de locuit;

· Crearea condițiilor pentru a evita sărăcia și izolarea socială printre tinerii dezavantajați.

Accentul va fi pus pe implementarea politicilor conectate cu rezolvarea problemelor în domeniul muncii pentru tinerii cu vârste de până la 30 de ani:

· Condiții pentru realizarea tranziției de la absolvirea studiilor la un loc de muncă fără o perioadă de pauză între cele două etape;

· Instruirea absolvenților sistemului de învățământ secundar cu privire la drepturile și îndatoririle pe piața muncii și la mijloacele de căutare a unui job;

· Elaborarea măsurilor și programelor pentru încurajarea reîntoarcerii tinerilor care au absolvit universități în afara țării.

4. Îmbunătățirea serviciilor medicale pentru femeile însărcinate și pentru femeile care alăptează

· Asigurarea unei sarcini și a unei nașteri sigure prin controale obligatorii, regulate si gratuite (centre de consultații medicale pentru femei si copii), indiferent de nivelul de asigurare socială a femeilor gravide;

· Asigurarea unei asistențe medicale lipsite de taxe pentru perioada postnatală, în special în ceea ce privește alăptatul și sănătatea nou-născuților și a mamelor;

· Campanii de informare a tinerelor mame cu privire la drepturile si măsurile luate pentru protejarea lor și pentru asigurarea unor condiții de muncă propice femeilor însărcinate.

5. Încurajarea și dezvoltarea planificării familiale

· Introducerea unui program național pentru planificare familială în întregul sistem de îngrijire medicală și crearea unei rețele de structuri adecvate pentru acest lucru (clinici, centre);

· Pregătirea unor medici generaliști și profesori pentru realizarea „family planning”;

· Includerea și susținerea ONG-urilor care încurajează implementarea planificării familiale;

· Includerea programului de training în învățământul secundar.

6. Reducerea semnificativă a numărului avorturilor și a nașterilor în afara căsătoriei;

· Creșterea culturii contraceptive și cunoaștrea cererilor populației pentru măsuri contraceptive

· Asigurarea accesului facil la mijloacele de contracepție prin doctori de familie

· Introducerea altor modalități pentru a menține prețurile contraceptivelor la un nivel echilibrat pentru majoritatea populației.

7. Prevenirea și tratamentul infecțiilor organelor reproductive și limitarea răspândirii virusului HIV în țară

· Introducerea unor bune practici și standarde în activitățile medicale în concordanță cu directivele Organizației Mondiale a Sănătății și ale Consiliului Europei;

· Păstrarea unui nivel minim al răspândirii virusului HIV în țară prin crearea unei capacități de prevenire a virusului HIV în sectorul îngrijirii medicale și sociale;

· Consolidarea și promovarea serviciilor destinate consultărilor și examinarilor voluntare;

· Tratament adecvat pentru persoanele infestate.

De asemenea, în Bulgaria, s-au luat o serie de măsuri în ceea ce privește asigurarea bunăstării copiilor, acoperind: susținerea participării părinților pe piața muncii, servicii de calitate pentru familii, participarea copiilor la procesul de luare a deciziilor care le afectează viețile
 etc. Spre exmplu, măsurile incluse în legea cu privire la promovarea angajabilității (Employment Promotion Act
) au scopul de a susține participarea părinților pe piața muncii și au fost implementate în anul 2013. Costurile pentru salarii si contribuții sociale sunt finanțate din bugetul statului pentru fiecare job creat si ocupat de:  

· Părinți singuri neangajați și/sau mame având copii cu vârste mai mici de 3 ani

· Mame neangajate având copii cu vârste între 3 si 5 ani.

Luând în considerare aceste măsuri, 690 de părinți și/sau mame au fost implicați pe piața muncii în anul 2013, în prima jumătate a anului 2014 numărul ajungând la 162. 

Investițiile în educația și îngrijirea copiilor este una dintre prioritățile guvernului. Eforturile Bulgariei de a dezvolta și implementa politicile integrate pentru dezvoltarea copiilor cu vârste cuprinse între 0 si 7 ani sunt susținute prin intermediul Proiectului de Incluziune Socială (Social Inclusion Project
) lansat în anul 2010. Prin implementarea sa, municipalitățile aveau ca scop oferirea unor noi tipuri de servicii integrate pentru copii și familii. Încă de la lansarea proiectului, un total de 1868 de locuri în creșe și grădinițe au fost deschise în 29 de muncipalități. În timpul verii anului 2014, 30 de municipalități au furnizat serviciul „Additional pedagogical support for equal start at school”. 

Un Program Național pentru îmbunătățirea sănătății copiilor și a mamelor
 a fost adoptat de Consiliul de Miniștri pe 14 iulie 2014. Acesta viza stabilirea unor centre pentru servicii de consiliere medicală ca adiționale spitalelor din districtele bulgare. Un astfel de centru a fost deschis în Shumen ca parte a unui proiect pilot al Ministerului Sănătății și a UNICEF. Acesta oferă îngrijire femeilor însărcinate, nou-născuților și copiilor cu vârste de peste 3 ani supuși riscului.

Sprijinul acordat femeilor și copiilor a acoperit mai mult de jumătate de miliard BGN (leva bulgară) din bugetul statului pentru plățile destinate beneficiilor familiilor în anul 2014. Pentru susținerea acestora au fost luate o serie de măsuri pe parcursul programului, în special prin creşterea anumitor plăți - indemnizațiile pentru concediul de creștere a copiilor cu vârste cuprinse între 1 si 2 ani, alocația lunară pentru copiii cu disabilități sub 18 ani etc.

FRANŢA

În raportul realizat de Institutul Național de Statistică din Franța pe 1 ianuarie 2014, Franța metropolitană și teritoriile de peste mări aveau 66 de milioane de locuitori, dar cu o creștere anuală de aproximativ 280,000 de nou născuți anual, cea mai mică creștere din anul 2000 încoace, dar peste media europeană. În anul 2013, rata fertilității a scăzut la 1.99 de copii/ femeie, față de 2,01 în 2012 și 2,03 în 2010
. 

Această scădere în numărul de nașteri este datorată scăderii numărului de femei care au vârsta la care pot rămâne gravide. Franța rămâne, totuși, una dintre cele mai fertile tări din Europa, alături de Irlanda. Vârsta medie la care o femeie are un copil în Franța este de 30,1 ani. Rata natalității este cea mai scăzută, în acest moment, de la Primul Război Mondial. La 1 ianuarie 2014, Franța avea 18% din rezidenți cu vârstă de peste 65 de ani. Cei peste 75 de ani reprezentau 9,1% din populație. Înaintarea în vârstă a generației baby boom (născuți între 1946 și 1974) va continua să crească numărul deceselor în anii ce urmează. Speranța de viață pentru francezi este de 85 de ani pentru femei și 78,7 pentru bărbați
. 

Carta Familială a Franței
 a fost lansată în mod oficial în aprilie 2008 în cadrul Ministerului Muncii, relațiilor sociale, familiei și solidarității din Franța. SOS Prema (program care susține părinții care au copii născuți prematur), compania de cosmetice L’Oréal și expertul în resurse umane Jérôme Ballarin au decis să pună bazele acestei carte pentru a încuraja cât mai multe companii în a face eforturi pentru a-și ajuta angajații să mențină echilibrul între viața profesională și cea de familie (ex. creșe în interiorul companiilor), suport material (ex. plăți suplimentare pentru angajați), organizarea muncii (ex. posturi cu jumătate de normă, program de lucru flexibil, lucrul în afara biroului) și suport referitor la resursele umane și activități manageriale. Angajtorii care doresc să semneze carta pot aplica prin completarea unui formular pe internet
, declarând care sunt măsurile pe care le-au luat deja pentru a deveni o companie pro-familie și care sunt acțiunile dorite. Nu există niciun fel de taxă pentru a deveni semnatar al cartei. 

Semnarea de către companii a acestei carte înseamnă orientarea către schimbarea stereotipurilor de gen, recunoașterea rolului tatălui în creșterea copilului, organizarea unei zile a familiei în companie în fiecare an, posibilitatea extiderii concediului de creștere a copilului, încurajarea muncii în sistem de normă redusă și pentru tați, creșterea ponderii muncii dinafara biroului și comunicarea importanței legăturii dintre egalitatea de gen și performanțele economice.

Programul Gepetto
: Garde d’Enfant Pour l’Equilibre du Temps professionnel, du Temps familial et son Organisation - Îngrijirea copilului pentru echilibrul vieții profesionale, a vieții familiale și a organizării acesteia este un sistem de îngrijire a copilului pentru cei care au între 0 și 13 ani, acordat acasă la familiile în cauză, atunci când nicio altă facilitate nu poate îndeplini îngrijirea copilului. Acest sistem a fost conceput în principal pentru a asista părinții care lucrează în sectoare unde orarul de lucru este atipic, cum ar fi industria de ospitalitate, a restaurantelor, retail, domeniul divertismentului și cei care lucrează în transportul public. Sistemul se adresează și celor care fac naveta pentru a ajunge la locul de muncă sau care trebuie să acorde îngrijire copiilor cu probleme de sănătate, fiind în prealabil refuzați de creșe sau care nu pot merge la școală, ori există o situație excepțională în sistemul de îngrijire (creșa este închisă, îngrijitorul este bolnav sau absent). Programul Gepetto vine în completarea celorlalte modalități de îngrijire a copilului: creșe, bone înregistrate, centre de petrecere a timpului liber sau programe de after-school. Acest program este disponibil 7 zile pe săptămână, pe timpul zilei sau al nopții, în cadrul casei familiei. Cei care vin în întâmpinarea acestei nevoi sunt specialiști în îngrijirea copilului (educatori, pedagogi sau oameni certificați profesional pentru a putea avea grijă de copii). Gepetto are ca scop recrutarea de persoane calificate pentru a îngriji copii și le garantează acestora un anumit nivel de recompensă financiară și includerea într-un contract de muncă colectiv. 

Franța se confruntă cu o lipsă severă de locuri în creșe pentru copiii sub trei ani. Pentru a răspunde acestei necesități, guvernul a lansat un plan care are ca scop crearea de noi locuri până în anul 2012, între 200,000 și 400,000. Una dintre soluțiile recomandate este crearea de micro-creșe. Aceste noi structuri sunt ușor de înființat, ieftine și ar exista predominant în zonele rurale. Doi îngrijitori sau două îngrijitoare de copii care nu sunt departe unul de altul. 

O altă măsură dedicată părinților din Franța este accesul cât mai facil la informații referitoare la facilitățile acordate de stat. Acest website
 este dedicat în special părinților cu copii mici. Informațiile care se regăsesc sunt referitoare la detalii și costuri ale sistemelor individuale sau colective de îngrijire a copilului care sunt situate aproape de domiciliul părinților și care sunt subvențiile disponibile. În unele regiuni este posibil să se depună o cerere online pentru un serviciu de îngrijire a copilului. Mobilizarea factorilor de decizie din domeniul îngrijirii copilului și al sectorului de tineret, autorități locale, asociații, companii, profesioniști, etc. în jurul acestui proiect inovativ este unul dintre factorii de succes.
Franța oferă unui număr de aproximativ 1,5 milioane de familii cu venituri moderate vouchere în valoare de 200 de euro care pot fi folosite pentru servicii de îngrijire a copilului, îngrijirea vărstnicilor sau a celor care suferă de handicapuri
. Acceastă măsură are ca scop ajutorarea celor care au fost cei mai afectați în urma crizei financiare. Scopul voucherelor este de a le permite familiilor să își achiziționeze până la 20 de ore de servicii de îngrijire a copilului, a celor vârsnici sau a celor care suferă de handicapuri și de a ajuta în crearea unor locuri de muncă pe termen lung în sectorul de servicii personale din Franța (în jur de 100 000 de locuri de muncă anual sunt create în acest sector). Fiecare gospodărie va primi un set de 10 vouchere în valoare de 20 de euro. În jur de 660 000 de oameni vârstnici dependenți, 470 000 de familii cu copii mici și 140 000 de familii cu copii cu handicap sunt prognozați ca fiind beneficiari ai acestui program
.

Primul ministru, Jean-Marc Ayrault a prezentat pe 3 iunie 2013 în fața Înaltului Consiliu al Familiei măsuri care își propun să “renoveze politicile familiale”
. Această schimbare de abordare se baza pe trei principii: reducerea deficitului referitor la ramura familiei din bugetul de securitate socială (2,5 miliarde de euro în 2012), creșterea ofertei de îngrijire a copilului, promovarea unei mai bune echități în împărțirea responsabilităților parentale (96,5% din beneficiarii concediului de creștere a copilului sunt femei). Alte prevederi se referă la scăderea pragului pentru acordarea avantajului fiscal legat de prezența copiilor în întreținere, de la 2000 de euro la 1500 de euro. 

În plus, la data de 9 mai 2014 a fost promulgată legea care acordă dreptul la zile de concediu pentru părintele care are un copil grav bolnav
. Această măsură vine în sprijinul părinților care au copii care au nevoie de îngrijire specială, temporară sau permanentă, concediul fiind garantat de stat.

În data de 29 septembrie 2014, în cadrul propunerii referitoare la legea securității sociale pentru anul 2015, guvernul a anunțat eforturi semnificative pentru sprijinirea familiilor. Una dintre măsuri se referă la creșterea duratei concediului de îngrijire a copilului care poate fi acordat tatălui
.


GERMANIA




În prezent, Germania cheltuie anual aproximativ 265 de milioane de dolari pentru alocaţiile de familie, în încercarea de a inversa cifrele unei populații în declin, însă aceste măsuri nu dau rezultatele aşteptate. 


Unii experți sunt îngrijorați de faptul că țara a așteptat prea mult timp pentru a încerca să abordeze problema populației, iar creșterea ratelor de fertilitate s-a dovedit dificilă. Acordarea de bani familiilor și scutiri de impozite pentru mamele care îşi întrerup activitatea profesională pentru a avea grijă de copii și pentru cuplurile căsătorite nu au avut rezultatele scontate, iar demografii consideră că extinderea centrelor after school și a celor cu program prelungit ar fi o investiție mai bună pentru țară.


Nivelurile de migrație înregistrate în Germania în ultimii doi ani au pus sub semnul întrebării proiecțiile demografice ale țării. 


La începutul acestui secol, previziunile considerate de încredere au prezis că Germania va pierde mai mult de zece milioane de locuitori până în 2050, din cauza scăderii imigrației și a unei rate reduse a natalităţii. Astăzi, proiecțiile populației sunt mult mai optimiste. Conform ultimelor calcule ale guvernului, populația Germaniei ar putea rămâne peste 80 de milioane până în 2060, iar scăderea ofertei de forță de muncă ar putea să nu fie la fel de drastică precum se temeau anterior.


Prognozele demografice trebuiau corectate în mod semnificativ, deoarece numărul imigranților în Germania a fluctuat sălbatic și imprevizibil, spre deosebire de emigrația din Germania, care a rămas relativ stabilă.


În perioadele de imigrație ridicată - cum ar fi la începutul anilor `90, după prăbușirea Uniunii Sovietice sau în urma conflictelor din Balcani de la mijlocul ultimului deceniu al secolului trecut - prognozele privind populația au fost destul de optimiste, deoarece se presupunea că migrația netă va rămâne relativ ridicată și în viitor.

Împreună cu imigrația, rata natalității și speranța medie de viață, de asemenea, contribuie la creșterea populației. În 2015, rata fertilității în Germania a crescut pentru prima dată în 30 de ani, la 1,5 copii per femeie - probabil datorită unui sprijin familial mai concentrat și a consolidării economiei, ceea ce a redus riscurile financiare de a începe o familie. Rata actuală a fertilității este așteptată să rămână relativ stabilă în viitor. 


Speranța medie de viață este la fel de greu de stabilit. În ultimele decenii, aceasta a crescut constant mai repede decât se așteptau demografii, fapt care determină prioritizarea aspectelor legate de longevitate cum ar fi mărimea populației viitoare de pensionare - care, în mod sistematic, a fost subestimată.


Dacă Germania își va menține, în următoarele decenii, nivelul actual de creștere economică, toţi cei trei factori de creștere a populației - imigrația, fertilitatea și speranța medie de viață - ar putea crește, iar populația va rămâne relativ constantă. În acest scenariu, dacă Germania poate integra imigranții pe piața muncii și poate crește rata de participare a lucrătorilor în vârstă, ar fi într-o poziție mai bună să finanțeze programele sociale existente.


Dar nu trebuie ignorată o constantă în toate previziunile demografice: îmbătrânirea populației. Acum, generaţia baby boomers este încă activă din punct de vedere economic și va rămâne așa ceva timp. Dar, până în 2035, subiecţii acestei generaţii vor fi pensionari, iar Germania va avea peste 21 de milioane de locuitori cu vârsta de peste 67 de ani; jumătate dintre aceştia vor depăși 80 până în 2050. Și dacă longevitatea crește mai repede decât se așteaptă în prezent, acest grup de vârstă va fi și mai mare.

Cifrele publicate în anul 2017 de Oficiul Federal de Statistică au arătat că aproape 800 000 de copii s-au născut în Germania în anul  2016, în creștere cu 7% față de anul precedent.


Numerele au plasat rata de fertilitate a țării - numărul mediu de nașteri per femeie - la 1,59 în 2016, o creștere puternică față de anul precedent (1,5) și cea mai mare în ultimii 43 de ani.


În timp ce rata natalității a fost semnificativ mai mare în rândul mamelor cu cetățenie străină, femeile germane au înregistrat o creștere notabilă, rata crescând de la 1,43 la 1,46.

În ultimii 10 ani, guvernul german a introdus o serie de politici de susținere a familiei pentru a aborda deficitul demografic. Reglementările includ majorarea cu două treimi a veniturilor pentru primul an de viaţă a copilului (împreună cu două luni suplimentare care pot fi luate simultan de către părinți sau îngrijitori).


Părinții au dreptul legal la un loc de grădiniță odată ce copilul împlineşte un an şi pot lucra cu normă parțială beneficiind totodată şi de alocațiile pentru copii. 

Cercetarea în domeniul politicii pentru familie a reliefat, de asemenea, importanța concediului de paternitate. Schema de concediu pentru creșterea copilului din Germania permite acum ambilor părinți să primească două treimi din câștigurile lor anterioare în timpul concediului parental, o politică inspirată de modelul suedez.

Deși politica familială germană pare să dea rezultate, în privinţa creșterii natalității, rămân obstacole majore.


Ani de zile, a avea un copil a fost considerat un obstacol pentru cariera unei femei. În timp ce percepțiile se schimbă spre bine, piața germană a forței de muncă continuă să pună obstacole majore în calea familiei.

Legislația care permite femeilor să beneficieze de alocații pentru copii în timp ce lucrează cu un loc de muncă cu fracțiune de normă a fost o schimbare binevenită, însă criticii se plâng că piaţa muncii rămâne prea rigidă. Multe companii încă refuză angajaților posibilitatea de a lucra cu jumătate de normă sau de la domiciliu.
 

MAREA BRITANIE

Înțelegerea dimensiunii și a caracteristicilor populației unei țări este esențială atunci când vine vorba de planificarea și furnizarea de servicii precum educația, transportul și asistența medicală.


Dinamica populației reprezintă un cumul de factori precum numărul nașterilor, deceselor și migrației nete (diferența dintre imigrare și emigrare). Acești factori pot afecta, de asemenea, structura de vârstă și sex a populației.


Din anul 1975, populația Regatului Unit a crescut cu 8,4 milioane de persoane (14,9%), până la 64,6 milioane în 2014. Aproximativ jumătate din această creștere a avut loc începând cu anul 2005, datorită creșterii numărului de nașteri și a creșterii migrației nete anii 2000.

Între 1999 și 2011, migrația netă a reprezentat principala componentă a schimbării populației în Marea Britanie. Cu toate acestea, nașterile au depășit decesele în ultimele două decenii, iar din 2002 s-a înregistrat o creștere accentuată a numărului de nașteri, iar în anul 2012 a avut cel mai mare număr din 1972. Creșterea numărului de nașteri a fost determinată atât de imigrarea femeile care sunt în prezent de vârstă fertilă cât şi de creșterea fertilității în rândul femeilor născute în Marea Britanie.

Migrația internațională actuală și trecută are, de asemenea, efecte indirecte asupra mărimii populației, deoarece modifică numărul nașterilor și deceselor din Marea Britanie. De exemplu, statisticile privind numărul nașterilor în țara de origine a mamei arată că, în 2014, 200.023 de nașteri vii (26% din numărul total de nașteri vii) în Marea Britanie au fost ale mamelor care s-au născut în afara Marii Britanii.


Până la mijlocul anului 2014, populația a crescut cu 491,100. Din această creștere, 54% (264,900) se datorează migrației internaționale nete, care este diferența dintre imigrația internațională și emigrația internațională în cursul anului. Restul de 46% (226.200) se datorează schimbărilor naturale sau diferenței dintre nașteri și decese.


Un raport recent ONS (Dormon 2014), care utilizează cele mai recente date de recensământ pentru Anglia și Țara Galilor, a arătat că nașterile femeilor originare în străinătate au reprezentat 25,5% din totalul nașterilor în 2011, de la 16,4% cu un deceniu mai înainte (2001). Acest fapt s-a datorat, în principal, creșterii numărului de femei de vârstă fertilă - rata totală de fertilitate a femeilor născute în afara Regatului Unit a rămas constantă între 2001 și 2011 (2,21), ceea ce a dus la scăderea decalajului în comparaţie cu nivelul de fertilitate al femeilor originare în Marea Britanie, care a crescut de la 1,56 la 1,84 în aceeași perioadă.


În proiecția principală, în care se presupune că migrația netă se va situa la un nivel de 165.000 anual, se estimează că mărimea populației din Marea Britanie va crește cu aproape 7,3 milioane - de la 65,6 milioane în 2016 la 72,9 milioane până în 2041 (+ 11%). În acest scenariu demografic, populația Regatului Unit va ajunge la 70 de milioane până în 2029. Diferitele niveluri de migrație nete asumate în variantele de migrație ridicată și de migrație scăzută (± 80.000 pe an) duc la o variație după 25 de ani ± 2,5 milioane de persoane - în termeni relativi, o diferență de 7% între migrația scăzută și varianta de migrare ridicată.


Proiecțiile mai recente din 2016 au redus prezumția privind nivelurile migrației nete pe termen lung la 165.000 și, de asemenea, au schimbat alte ipoteze legate de fertilitate și speranța de viață. Ca urmare, populația proiectată în 2039 a scăzut la 72,5 milioane.

În privinţa sistemului de pensii, se urmăreşte adoptarea unor măsuri care să încurajeze angajaţii să rămână cât mai mult în câmpul muncii, chiar şi după implinirea vârstei de pensionare. Astfel: 

· prelungirea treptată a vârstei de pensionare de la 55 de ani la 65 de ani, fapt care ar mări cu o treime cuatumul mediu al pensiei;
· Produsul intern brut (PIB) din Marea Britanie ar putea fi cu 18 miliarde lire mai mare în 2013, dacă diferența dintre nivelul de ocupare a forței de muncă între persoanele în vârstă de 40 de ani și cei cu vârsta cuprinsă între 50 și vârsta de pensionare de stat ar fi redus la jumătate;
· până în anul 2022 vor exista cu 700.000 mai multe persoane cu vârste între 16 și 49 de ani, dar şi 3,7 milioane mai multe persoane în vârstă de 50 de ani şi peste.

Creșterea vârstei pentru pensie de stat, inițial la 66 până în 2020 și 67 până în 2028, va contribui la menținerea unui echilibru durabil între proporțiile de lucrători și pensionari.

OLANDA


Olanda este adesea clasificată drept stat cu politici specifice pentru susținerea creșterii demografice. În general, Olanda este considerată un stat al bunăstării, având un regim caracterizat prin diferențe în sistemul de asigurări sociale și beneficii pentru grupurile profesionale, precum și o istorie a conservatorismului atunci când vine vorba despre familii și rolurile de gen, respectiv a liberalismului relativ cu privire la noile forme de familii (incluzând cuplurile de același sex). Pentru domeniul specific al politicilor familiale, Olanda este, de regulă, inclusă în rândul țărilor care oferă suport financiar sporit, principiile de guvernare fiind centrate pe aceste aspecte încă din anii ’60 când un Directorat separat pentru Politica Familiei era stabilit în cadrului fostului Minister al Culturii, Recreației și Afacerilor Sociale. De-a lungul timpului, responsabilitatea pentru sprijinul public al familiilor a fost împărţită între diferite minstere și guverne locale. În termeni generali, populația Olandei
 numără aproape 17 milioane de locuitori, înregistrând o creștere de aproximativ 52 500 de oameni până la momentul curent. În anul 2014, sporul natural a fost pozitiv, numărul nașterilor depășind nivelul deceselor, iar migrația externă contribuind la creșterea populației.

Sporul Natural în Olanda - Sursa: Countrymeters.

Olanda se caracterizează printr-o cultură a respectului față de copii și față de îndeplinirea responsabilităților de către părinți, alături de susținerea acestora cu scopul asigurării bunăstării copiilor. Consensul social cu privire la rolul central al familiilor în creșterea copiilor se traduce printr-o înțelegere distinctă a rolului Statului în relațiile cu familia. Există o foarte mare speranță cu privire la faptul că femeile vor fi prezente în educația copilului, serviciile fiind furnizate prin școli pentru tineret și centre familiale, care acționează ca un singur punct de acces și oferă prevenire, sfaturi și susținere
.

Olanda nu a adoptat o politică pro-natalitate, însă există un interes evident cu privire la rata nașterilor. Politicile familiale încearcă să ofere oportunitatea combinării activității parentale cu opțiunile de viață non-tradiționale, astfel încât copiii să nu fie văzuți ca un impediment, fapt care determină femeile să „își construiască o familie în afara familiei fără a nega responsabilitățile parentale”. Dezbaterile parlamentare, răspunsurile Cabinetului, documentele oficiale sugerează faptul că activitatea de „creștere a copiilor” reprezintă caracteristica fundamentală a familiei
. 

În ceea ce privește cadrul legal, unul dintre aspectele cheie ale sistemului educațional olandez, garantat prin articolul 23
 al Constituției este reprezentat de libertatea educației înțeleasă drept libertatea de a fonda școli, de a organiza învățământul în școli și de a determina principiile pe care acesta se bazează. Constituția plasează învățământul public și cel privat la același nivel de finanțare financiară. Guvernământul central asigură condițiile necesare pentru educație prin intermediul legislației care se aplică atât instituțiilor publice, cât și celor private. Până în anul 2007, politica cu privire la îngrijirea copiilor se afla sub responsabilitatea Ministerului Afacerilor Sociale și al Muncii, fiind transferată Ministerului Educației până în anul 2011 când s-a revenit la cea dintâi instituție menționată. De asemenea, Olanda se caracterizează și prin existența unui Minister pentru Tineri și Familii, având ca obiectiv integrarea diferitelor ministere care se ocupă de politicile referitoare la tineri.

1. Legea olandeză cu privire la îngrijirea copilului (Dutch Act on Child Care)
 – intrat in vigoare pe 1 ianuarie 2005. Stabilește un set de reguli în ceea ce privește calitatea și finanțarea sistemului de îngrijire a copiilor, acoperind centrele de zi, after-school și host parents. Sub prevederile acestui act, costul îngrijirii formale a copiilor trebuie să fie împărțit între părinți, angajați si guvern, făcându-l accesibil tuturor nivelurilor de venit. Suma platită de părinți depinde de venit. În cazul în care ambii lucrează, ambii vor plăti. Dacă angajatul nu contribuie atunci guvernul va face acest lucru. Chiar și pentru cei care nu muncesc, dar urmează studii sau cursuri de reintegrare, trebuie să existe o contribuție pentru costurile de îngrijire a copilului.

2. Legea cu privire la îngrijirea copiilor și standarde de calitate pentru grupurile de joacă (Childcare and Quality Standards for Playgroups Act 2010)
 – amendează actul din anul 2005, reglementând mult mai bine calitatea ofertelor educaționale ale creșelor si făcând municipalitățile responsabile pentru asigurarea educației timpurii tuturor copiilor. 

3. Legea calității și învățământului (Quality and Education Act, OKE)
 – intrat în vigoare în August 2010, având scopul de a alinia locurile de joacă și creșele de zi pentru a oferi copiilor oportunități egale pentru dezvoltare indiferent de instiuțiile preșcolare pe care le urmează. Muncipalitățile trebuie să utilizeze „Local Educational Agenda” pentru a incheia acorduri cu privire la educația copiilor cu organizațiile în cauză (definirea grupului țintă, metode de recrutare si încadrarea copiilor în sistemul de educație timpurie, asigurarea continuității învățământului etc). Educația timpurie este supravegheată de către Inspectoratul Educațional. 

*Olanda a întâmpinat cordial Recomandarea Comisiei Europene cu privire la investițiile realizate în copii pentru stoparea dezavantajelor (Investing in Children – breaking the recycle of disadvantage)
, guvernul fiind de acord să își intensifice politicile cu privire la sărăcie, acordând o atenție deosebită copiilor. Țara se plasează destul de bine la nivel internațional și european din această perspectivă. Copiii olandezi sunt considerați la nivelul UNICEF cei mai mulțumiți din întreaga lume, investiția în îngrijirea lor fiind prioritatea guvernului
.  

Opțiuni pentru îngrijirea copiilor

· Centre de îngrijire de zi (Childcare/day care centres) - sistem de îngrijire a copiilor cu vârste cuprinse între șase săptămâni și patru ani. Centrele sunt deschise între 8 a.m. și 6 - 8 p.m. Supravegherea este realizată de cadre specializate în ceea ce privește joaca, hrana sau odihna copiilor. 
· Sistem de îngrijire privată (Private daycare) – în orașele mari, există instituții private care oferă opțiuni flexibile de îngirjire (24 de ore) alături de creșe internaționale și instituții pre-school.
· Organizare de activități pentru preșcolari (Pre-school/playgroups) – organizare de activități pentru copiii cu vârste cuprinse între doi și patru ani. Centrele sunt deschise dimineata, costurile fiind cuprinse intre 50 si 140 de euro pentru doua sesiuni pe saptmana.
· Îngrijire after-school (After-school care) – anumite centre de zi oferă îngrijire și pentru copiii cu vârsta de până la 12 ani.
· Bone (Nannies) – nu este o opțiune larg răspândită în Olanda, însa cei care optează pentru ea trebuie să plătească asigurare socială bonelor, ceea ce face din această alternativă una destul de scumpă.
· Baby-sitter personal (Private baby-sitters) – opțiune utilă pentru perioade scurte bazate pe alegeri ad-hoc. Majoritatea revistelor și a ziarelor locale cuprind anunțuri ale studenților pentru prestare de astfel de servicii.

· Creșe (Nurseries) – creșele sunt legate de școala primară, punându-se accentul pe educație și pregătirea copiilor cu vârste cuprinse între doi ani și jumătate și patru ani pentru școală. Unele dintre aceste creșe acceptă numai vorbitori de olandeză, aplasamente pe limba engleză existând, în principal, în jurul orașului Haga. 

· „Părinți gazdă” (Host parents) – îngrijesc copii cu vârste cuprinse între șase săptămâni și 12 ani, fiind o bună opțiune în ceea ce privește flexibilitatea programului. 

Reglementări cu privire la alocația copiilor în Olanda

Primul Act cu privire la Alocația Familiilor (Family Allowance Act) a fost introdus în anul 1941 oferind beneficii doar familiilor încadrate pe piața muncii care aveau mai mult decât doi copii (dacă se dovedea faptul că salariul era suficient pentru susținerea uneifamilii cu doi copii). Dincolo de acest caz, beneficiul era acordat doar copiilor cu vârsta maximă de 15 ani, fiind depedent de venitul părinților. În anul 1947, cea din urmă condiție a fost abolită, garantându-se alocația pentru primul și al doilea copil cu vârsta de până în 18 ani. La nivel actual, toate familiile care locuiesc în Olanda au dreptul la alocație pentru copilul lor (biologic sau adoptat) pentru tânărul mai mic de 18 ani. Suma depinde de vârsta copilului: 0-6 ani – 191.65 euro, 6-12 ani – 232.71 euro, 12-18 ani – 273.78 euro. 

Protecția mamelor și reglementări cu privire la concediul de creștere a copilului


Olanda a fost printre primele țări care au introdus o lege cu privire la protecția maternală, semnată în anul 1930. Oferea 12 săptămâni de concediu cu compensare salarială integrală (mai puțin pentru femei necăsătorite). La nivel actual, sistemul de maternitate al țării este unul dintre cele mai reduse din Europa, cu doar 16 săptămâni de concediu cu beneficii salariale de 100% (patru sau șase săptamâni înainte de data nașterii și 12 săptămâni după aceea). Legea stipulează, totodată, faptul că femeile nu pot fi concediate în timpul sarcinii. 


Ambii părinți au dreptul la concediu parental destinat petrecerii a cât mai mult timp cu copiii. Legea datează încă din anul 1990 când aceștia aveau dreptul la concediu de 26 de săptămâni neplătit. În anul 2013, 57% dintre femei au beneficiat de astfel de concediu, iar 28% au fost plătite (la celălalt capăt se află tații cu un procent de 23%, dintre care doar 12% plătiți). 

Susținerea părinților
 


La nivel legal, susținerea părinților este o obligație specifică serviciului de sănătate sub noul Act de Asistență Socială. Acest lucru înseamnă obligația guvernelor locale de a oferi sprijin părinților. Rolul lor în relație cu legea asupra îngrijirii tinerilor (Law on Youth Care) a fost mult mai bine clarificat. Municipalitățile sunt responsabile de 5 domenii – informare și sfătuire, observarea potențialelor probleme, ghidare și consiliere, punerea în evidență a asistenței pedagogice și coordonarea sistemului de îngrijire la nivel local. În acest scop, se urmărește înființarea unor centre pentru tineri și familie (Youth and Family Centers) în fiecare municipalitate ce va oferi servicii de bază copiilor, îngrijire medicală și instruirea familiilor. 


Părinții încearcă să combine viața familială cu activitatea profesională, iar acest lucru poate fi evidențiat prin faptul că, în mod special, mamele, preferă locuri de muncă part-time, foarte bine organizate, presupunând și beneficii financiare. Măsurile în acest sens au fost luate prin Work and Care Act, Working Hours (Adjustment) Act și Child Day Care Act.


În Olanda a început să se contureze o ideologie a „taților” care încurajează o diviziune a muncii mult mai egalitară, mamele fiind implicate în activități profesionale, iar tații într-o proporție de peste 31 %, ocupându-se de obligațiile parentale
.


Potrivit statisticilor oficiale
, populația olandeză va continua să crească în următoarele decade, ajungând până la 18,1 milioane de locuitori în anul 2060. Creșterea va fi rezultatul numărului mult mai mare de migranți care ajung în țară decât al celor care o părăsesc, precum și o sporire a speranței de viață. Mai mulți copii se vor naște în anii următori, chiar dacă nu suficienți pentru a compensa mortalitatea crescândă. Acest trend a început încă din anul 2014 când 175 000 de copii s-au născut (cu 3000 mai mulți decât în anul precedent). Tendința de creștere poate fi pusă pe seama numărului mai mare de femei cu vârsta de 30 de ani. În ceea ce privește numărul de imigranți, în anul 2014, s-au înregistrat 180 000 de persoane care au intrat în Olanda, cu 15 000 mai mulți decât anul precedent, iar statisticile demostrează ca tendința se va menține.


Creșterea speranței de viață contribuie într-o măsură decisivă la creșterea populației. Bazat pe nivelul actual al sănătății publice și al tehnologiei medicale, băieții născuți în anul 2014 vor trăi 79.9 ani, iar fetele 83.3 ani. Progresele înregistrate în medicină vor contribui la sporirea speranței de viață cu 7 ani în anul 2060 față de nivelul actual
. 

POLONIA

De-a lungul ultimelor patru decade au avut loc schimbări majore în situația economică, tehnologică și culturală a Poloniei, schimbări care au influențat în mare parte și tendințele în ceea ce privește comportamentul legat de familie. În această perioadă a avut loc o scădere semnificativă în ceea ce privește rata fertilității și a căsătoriilor, situație care pare să urmeze modelul din țările din vestul Europei. Numeroși teoreticieni explică această situație în termenii de “A doua tranziție demografică”
 (Sobotka 2008, Kotowska et al. 2008). 

Ultima creștere semnificativă a natalității în Polonia a fost în 1983, cu 723.600 de născuți în acel an, dar până în 2003 rata natalității a fost într-o continuă descreștere
 (Pociecha 2003). Începând cu anul 2003 rata fertilității a crescut ușor, atingând pragul de 1.4 în 2009, în principal datorită creșterii numărului de nașteri în zonele urbane.

Creșterea recentă a natalității se aplică în cele mai multe cazuri celor care au beneficiat de educație terțiară, numărul mamelor care au educație de nivelul ISCED 5 -6 crescând între 2008 și 2010
. Amânarea conceperii unui copil este parțial conectată cu prelungirea educației și amânarea căsătoriei
. Această tendință nu este prezentă doar în Polonia sau în țări din estul și centrul Europei, ci este des întâlnită în țările în dezvoltare.

Odată cu îmbătrânirea populației apare și declinul în numărul acesteia, de la 38,6 milioane în 1995 la 38 de milioane în 2010, previziunile fiind pentru 32 de milioane în 2050
. Îmbătrânirea populației este un fenomen în întreaga Europă. În Uniunea Europeană, ca întreg, vârsta medie este prevăzută a crește de la 38 de ani la 52 de ani până în anul 2050, populația activă să scadă cu 48 de milioane, iar populația în vârstă să crească cu 58 de milioane. 

În anul 2006 s-a introdus o alocație acordată ca și ajutor universal pentru fiecare copil născut, de 1000 de zloți (aproximativ 233 de euro) per copil nou-născut, dată în momentul nașterii
. Spre deosebire de alte subvenții, aceasta nu depinde de nivelul de venit al părinților, deși se are în plan modificarea reglementărilor pentru a avea această condiționalitate. Astfel, alocația este acordată la nașterea copilului, însumând în jur de 1000 zl (aprox. 1100 lei), care se acordă o dată per copil („beciowe”). Această măsură are rolul de a sprijini familia în prima perioadă de la naștere a copilului, pentru a facilita integrarea cu succes a noului membru al familiei, având parte de sprijin financiar.

Începând cu anul 2007 părinții au primit posibilitatea de a avea o reducere de taxe pentru încurajarea natalității, per copil în familie (s-a discutat și posibilitatea restricționării acestei reduceri de taxe doar pentru familiile sărace sau acelea care au în componență doi sau mai mulți copii). Reducerile de taxe pentru părinți se acordă în funcție de numărul de copii, sub forma de înapoiere a unei sume de bani contributorilor (o familie cu un copil primește anual înapoi 1200 zl, aproximativ 1300 lei)

Începând cu anul 2006, cuantumul beneficiilor a depins de vârsta copiilor, astfel că, în funcție de vârsta copilului variază şi suma. Această schimbare a crescut valoarea medie a beneficiilor cu aproape 30% (Domitrz 2012). Pragul sub care familiile erau eligibile pentru alocația de familie a fost înghețat între 2004 - 2012, fapt care a dus la scăderea substanțială, cu aproape 800.000, a numărului copiilor care primesc această alocație. Această alocație familială principală este însoțită de alte beneficii adiționale. 

În urma reformei din anul 2011, numărul instituțiilor de îngrijire a copiilor sub 3 ani aproape s-a dublat între 2010 și 2012, dar capacitatea acestora a rămas scăzută
. Totuși, dezvoltarea insuficientă a sistemului de îngrijire a copilului și educația preșcolară sunt puncte slabe majore structurale
, punct de vedere susținut în raportul OECD, susținându-se faptul că suportul insuficient oferit de stat pentru a asigura îngrijirea zilnică a copilului și sprijinul membrilor familiei pentru a-și continua viața profesională și educația timpurie a copilului sunt unele dintre fragilitățile sistemului polonez.

Totuși, concediul de maternitate/paternitate plătit a crescut de câteva ori din anul 2006 (inclusiv în anul 2013), până la un record în cadrul țărilor OECD de 52 de săptămâni, în principal pentru a încuraja natalitatea. Pentru fiecare copil, concediul de maternitate este format din o primă perioadă de 6 luni plătită 100% din ultimul salariu și de o a doua perioadă de 6 luni plătită 60% din ultimul salariu. Cea de-a doua perioadă de 6 luni poate fi împărțită între mamă și tată. În plus, concediul de maternitate de 156 de săptămâni este cel mai lung din toate țările OECD. Astfel, în Polonia, concediul de maternitate este compus din 26 de săptămâni plătite 100% din ultimul salariu și 26 de săptămâni plătite la nivel de 60% din ultimul salariu. Concediul pentru părinți se acordă pentru maxim 156 de săptămâni, 2/3 fiind parțial plătite cu un cuantum lunar de 400 de zloți
. Teoretic, părinții au dreptul la concedii de maternitate/paternitate și beneficii legate de graviditate sau de calitatea de a fi părinte, dar acestea se aplică doar acelora care au un loc de muncă stabil. Tinerii sunt adesea angajați pe bază de contracte de scurtă durată sau proiecte care nu oferă astfel de beneficii.

În iunie 2013 au intrat în vigoare măsuri adiționale pentru a sprijini familiile, incluzând: extinderea concediului de maternitate adițional până la 6 săptămâni; extinderea concediului de paternitate până la 2 săptămâni; introducerea concediului parental plătit până la 26 de săptămâni după ce s-a utilizat cel de bază. Concediul parental poate fi utilizat de ambii părinți în același timp. În conformitate cu Codul Muncii din Polonia, o persoană angajată, de cel puțin 6 luni, are dreptul la până la 36 de luni de de concediu de îngrijire a copilului pentru a oferi îngrijre unui copil de până la 5 ani. Dacă copilul are un handicap, angajatul are dreptul la o perioadă adițională de concediu de îngrijire a copilului de până la 36 de luni pentru un copil cu vârsta de până la 18 ani. 

În ceea ce privește costurile suportate de stat pentru a încuraja natalitatea, Polonia are la dispoziție 0,9% din PIB, în timp ce în Germania se cheltuie 3,3% din PIB, în Franța 3,4 %, iar în Danemarca 3,9 %. Impactul financiar de sine stătător este mixt, iar țările care au cel mai mare succes în încurajarea natalității sunt cele care ajută mamele în păstrarea locului de muncă, prin protejarea posturilor în timpul sarcinii și sisteme de îngrijire a copiilor care să fie accesibil, mai ales financiar și cuprinzător și multilateral dezvoltat, pentru copii de la vârste fragede. 

Diferența între Polonia și alte țări ale Uniunii Europene este majoră în cazul lucrătorilor în vârstă (în mare parte datorită regulilor generoase în ceea ce privește pensionarea anticipată până recent): doar 35% din persoanele cu vârste între 55 și 64 de ani sunt active din punct de vedere economic în Polonia, comparat cu media UE de 51%, Chile 58% și 62% în Korea. Există un mare interes pentru a combate declinul demografic prin creșterea participării la piața muncii. Punerea la dispoziție a sistemului de îngrijire a copilului sau a populației în vârstă face posibilă mobilitatea mai mare a femeilor. Dezvoltarea unor sisteme de muncă flexibile, incluzându-le pe cele part-time sau muncă de la distanță ajută la includerea în piața muncii a unor persoane care nu ar avea altfel șansa de a munci.  

Potrivit unei Declarații a Secretarului General, Alina Potrykowska, la cea de-a 48-a sesiune a Comisiei Populației și Dezvoltării
, în ceea ce privește sănătatea reproducătoare, Programul de Tratare a Infertilității prin Fertilizarea in vitro pentru perioada 2013-2016 are ca scop asigurarea accesului egal pentru procedeul de fertilizare in vitro pentru cuplurile care sunt diagnosticate cu infertilitate la femei sau bărbați, atunci când toate celelalte metode de tratament au eșuat sau când alte tratamente nu există. Programul este deschis cuplurilor în care femeia are sub 40 de ani. Importanța acestui proiect constă în faptul că acesta este gratuit, această metodă de a trata infertilitatea nefiind finanțată până în acest moment din fonduri publice. 

Tinerii pot obține subvenții de la stat pentru cumpărarea primei locuințe, în cadrul programului Case pentru Tineri. Familiile cu trei sau mai mulți copii se pot califica pentru ajutor adițional din partea Guvernului, nu doar pentru avansul pentru împrumuturi, ci și mai târziu, pentru a înapoia împrumutul.


În urma alegerilor parlamentare care au avut loc în toamna anului 2015 în Polonia, s-a pus în discuție o nouă formă de alocație pentru copii, 500 de zl (aproximativ 550 de lei) per copil lunar, dar această măsură nu a fost încă aprobată de decidenți, fiind rămasă la stadiul de promisiune electorală

SPANIA

Populația Spaniei se situa în anul 2012 la o cifră de 46,6 milioane de persoane. Aceasta este o cifră semnificativă, deoarece populația totală din anul 1960 a fost de 30,5 milioane, după cum a raportat Eurostat - o creștere de 52% în ultima jumătate de secol. Estimarea din 2016 este de 48,146,134, valoare ridicată în comparație cu recordul din decembrie 1960. Cifra reprezintă acum 0,67% din populația lumii, ceea ce înseamnă că unul din 151 de persoane este rezident al Spaniei.


Potrivit datelor publicate de Institutul Naţional de Statistică, Spania se va înscrie pe un declin demografic cauzat de o schimbare a tendințelor de la imigrație la emigrare. Apoi, începând din 2018, se va datora nivelurilor de creștere naturală negativă (mai puține nașteri decât decese). Prin urmare, INE prognozează că până în 2022 populația Spaniei va scădea de la nivelul actual de 47,1 milioane la 45 milioane.


Începând cu anul 2010 (o perioadă în care Partidul Popular a avut o majoritate absolută în parlament), politicile familiale au fost supuse reducerilor drastice. Instituțiile și organismele guvernamentale create pentru promovarea egalității de gen au fost fie dezmembrate, fie declasate. În multe sensuri, unele dintre intervențiile actuale sunt doar revigorări ale vechilor practici familiale, bazate pe premisa că viața de familie este o sferă privată în care statul nu trebuie să se amestece. 

La 14 aprilie 2014, guvernul Partidului Popular a publicat un document de lucru intitulat "Un nou plan complet de susținere a familiei" și l-a prezentat ONG-urilor pentru discuții.

Furnizarea de servicii de îngrijire a copiilor


În Spania, serviciile de îngrijire a copiilor au fost întotdeauna furnizate în contextul educației. Astfel, serviciile de îngrijire a copilului furnizate în afara domeniului educației sunt considerate responsabilitatea familiilor. Legea privind ordonarea generală a sistemului educațional (LOGSE) (BOE-A-1990-24172) a încurajat administratorii publici să garanteze asigurarea de suficiente locuri pentru ciclurile de educaţie primară (vârste 0 - 2 ani) și secundară (3 - 5 ani). 

Concediul parental a fost completat cu prevederile Decretului regal din 2006 al celui de-al doilea ciclu de educație pentru sugari (BOE-A-2007-185), care a redus vârsta școlară la trei ani (cu anii de învățământ preșcolar de vârstă 0- 2). Educația timpurie este gratuită în școlile de stat. Astfel, serviciile de îngrijire a copiilor au fost garantate pentru copiii cu vârsta cuprinsă între 3-5 ani, dar serviciile au continuat să fie insuficiente pentru copiii sub trei ani. Într-adevăr, oferta de îngrijire a copiilor pentru copiii de până la trei ani a luat un model total diferit, deoarece sprijinul instituțional și finanțarea publică a îngrijirii copiilor cu vârste sub trei ani au fost considerabil mai slabe. În comparație cu educația preșcolară pentru copiii cu vârste între 3 și 5 ani, serviciile de îngrijire a copiilor pentru copii de 0-2 ani nu sunt la fel de răspândite, accesul variind substanțial în funcție de zona geografică; iar rolul furnizorilor privați (cu profit) a fost mult mai mare. De la începutul secolului XXI, unele regiuni au externalizat în mare măsură serviciile lor de îngrijire a copiilor, ceea ce a dus la o înrăutățire a condițiilor pentru personal.

Serviciile de îngrijire a copiilor în unităţile preșcolare sunt furnizate atât de sectorul public, cât și de sectorul privat. Calitatea serviciilor de îngrijire a copiilor furnizate de stat este ridicată în privinţa calificării personalului și raportul copil/ personal, iar părinții plătesc o fracțiune din costul real al acestor servicii. Dar, deoarece există doar un număr foarte limitat de locuri disponibile, listele de așteptare pentru aceste servicii sunt lungi. Părinții pot găsi un loc în centrul privat de îngrijire a copiilor, care are o calitate satisfăcătoare, dar aceste centre sunt adesea prea scumpe pentru grupurile cu venituri mai mici, deoarece subvențiile publice pentru servicii private de îngrijire a copiilor au fost eliminate din cauza reducerilor bugetare. Astfel, mulți părinți spanioli sunt forțați să se bazeze pe aranjamentele informale de îngrijire, în special pentru copiii cu vârste cuprinse între 0 și 3 ani. Bunicile se numără printre principalii furnizori de servicii de îngrijire a copiilor nou-născuţi. Aceasta înseamnă că, în practică, există inegalități în furnizarea de servicii de îngrijire a copiilor, deoarece familiile sunt forțate să se bazeze pe rețelele de familie. 

O altă caracteristică importantă a sistemului de îngrijire de zi este gradul ridicat de variabilitate regională, care se datorează parțial faptului că regiunile sunt responsabile pentru serviciile sociale și educaționale. De exemplu, școlile pentru copii cu vârste cuprinse între 0 și 3 ani în comunitățile autonome (guvernele la nivel regional) sunt neregulate și inegale, cu o participare mai mare în Țara Bascilor, în Catalonia, Aragon și Madrid; și participarea redusă în zonele din sudul Spaniei. Aceste variații regionale pot fi atribuite, de asemenea, diferențelor în politicile promovate de diferitele guverne regionale sau chiar locale. Sferele administrative și nivelurile de responsabilitate pentru îngrijirea copiilor variază semnificativ în funcție de stat, de regiune (comunități autonome) și de oraș; și pot fi în responsabilitatea unor departamente diferite, cum ar fi educația, asistența socială sau afacerile sociale.

În ultimii ani, finanțarea publică pentru serviciile de îngrijire a copiilor a fost redusă drastic în Spania. În bugetul pentru 2012, finanțarea pentru îngrijirea copiilor pentru copii sub vârsta de trei ani a fost chiar întreruptă. 

Noua lege privind educația aprobată în decembrie 2013 (Legea organică pentru îmbunătățirea calității educației, BOE-A-2013-12886) nu mai menționează serviciile pentru copii sub trei ani drept prima etapă a educației timpurii.


Potrivit registrelor oficiale, ratele de îngrijire a copiilor în Spania în perioada 2011-2012 pentru copiii cu vârstă de învățământ obligatoriu au fost următoarele: 10% pentru copiii sub 1 an, 32% pentru copiii de un an, 50% pentru copiii de doi ani, 95% pentru copiii în vârstă de trei ani, 97% pentru copiii în vârstă de patru ani și 98% pentru copiii în vârstă de cinci ani (INE, 2014).

Concediu parental (inclusiv protecția maternității)


Femeile au dreptul la 16 săptămâni de concediu de maternitate integral plătit încă din 1989 (Legea privind prelungirea concediului de maternitate, BOE-A-1989-5272). În 2007, această perioadă a fost extinsă la 18 săptămâni pentru mamele copiilor cu dizabilități sau gemeni. Mamele sunt obligate să ia cel puțin șase săptămâni de concediu după naștere, în timp ce restul de 10 săptămâni pot fi luate fie de mamă, fie de tată. Utilizând dreptul de a-și reduce orele de muncă, mamele pot, în practică, să-și extindă concediul de maternitate cu două până la patru săptămâni. Mamele, inclusiv cele care desfășoară activități independente, au dreptul de a lua concediu cu fracțiune de normă după cele șase săptămâni de la naștere.

Concediul de maternitate este finanțat prin contribuții de asigurări sociale de la angajatori și angajați. Ca regulă generală, angajatorii plătesc 23,6% din câștigurile brute, iar angajații plătesc 4,7%. În sistemul de securitate socială, această contribuție se face pentru "contingente comune", o categorie care include concediul pentru creșterea copilului, precum și pensiile și concediul de boală.

Toate femeile angajate au dreptul la concediu de maternitate. Pentru a fi eligibilă, mama trebuie să fi contribuit la asigurările sociale la începutul concediului (fie că lucrează, fie beneficiază de prestații de șomaj) fie în primul an al concediului pentru creșterea copilului și a contribuit la asigurarea socială cu cel puțin 180 de zile în cei șapte ani anteriori naşterii sau cel puțin 360 de zile pe tot parcursul vieții profesionale. 
Cu toate acestea, există anumite excepții pentru femeile mai tinere: o mamă cu vârsta sub 21 de ani nu trebuie să plătească contribuții la asigurările sociale, iar cele cu vârste cuprinse între 21 și 26 ani trebuie să se fi înregistrat cu cel puțin 90 de zile de contribuție la asigurările sociale într-o perioadă anterioară de șapte ani sau 180 de zile în timpul vieții sale profesionale. Angajatele neeligible primesc o plată forfetară timp de 42 de zile după naştere.

În privinţa politicilor familiale, Legea privind egalitatea de gen (Legea privind echitatea efectivă între femei și bărbați, BOE-A-2007-6115, 3/2007) a îmbunătățit substanțial regimul concediului de maternitate și al celui de creştere, în special pentru grupurile cele mai vulnerabile. Astfel, a fost mărită durata concediului de paternitate la 13 zile (cu o prelungire suplimentară de două zile în cazul nașterilor multiple) cu plata integrală a salariului. Această lege a stabilit pentru prima dată un concediu pentru creșterea copilului, care putea fi luat de către tată. Legea privind prelungirea duratei concediului de paternitate în caz de naștere, adopție sau plasament (BOE-A-2009-15958) a prelungit durata concediului de paternitate de la două la patru săptămâni, însă legile succesive ale bugetului general de stat au amânat punerea în aplicare a acestei măsuri.

Părinții care primesc concediu de până la trei ani beneficiază de dreptul de a se reîntoarce la locul lor de muncă (Legea privind regimul concediului de maternitate și al celui de creştere, BOE-A-1995-7242, 4/1995), iar angajatorilor li se interzice concedierea femeilor beneficiare. Nu există limite privind numărul sau durata perioadelor de concediu pe care un părinte le poate lua până la împlinirea de către copil a vârstei de trei ani. Cu toate acestea, salariații cu contracte temporare nu pot lua concediu în afara perioadei contractuale, iar șomerii și lucrătorii independenți nu sunt eligibili pentru concediu. Începând cu anul 2007, angajaţii care au copii spitalizaţi sau născuţi prematur au dreptul să reducă programul de lucru la jumătate (pe zi, pe săptămână sau pe lună) pentru a îngriji copiii sub vârsta de opt ani, cu o reducere proporțională a salariului (și a contribuțiilor sociale) (Legea privind echitatea efectivă între femei și bărbați, BOE-A-2007-6115, 3/2007). În 2013 (Decretul Regal 16/2013, BOE-A-2013-13426), această vârstă a fost extinsă la 12 (și a fost inclusă ca modificare a Actului Statutului Muncitorului, 8/1980).

Începând cu anul 2000, reglementările privind impozitul pe venit au inclus beneficii speciale pentru familiile mari, părinții singuri, gospodăriile cu venituri mici și copiii cu dizabilități (în funcție de gradul de invaliditate). La nivel regional, au fost acordate și alte beneficii fiscale pentru anumite grupuri (MSSI, 2014: 52-55). Într-adevăr, modificările în impozitul pe venitul personal au avut cel mai mare impact asupra unităților familiale.


În 2002 (Legea privind reforma parțială a impozitului pe venit, BOE-A-2002-24711), a fost introdusă o indemnizație de până la 1.200 de euro pe an (fie ca o plată lunară în numerar de 100 de euro, fie ca o deducere anuală pentru întreaga sumă din impozitul pe venit) pentru copiii sub vârsta de trei ani, dar a fost acordată numai mamelor angajate și care achitau taxe de securitate socială (și nu mamele care se aflau în concediu sau celor fără ocupaţie). De asemenea, legea prevedea o subvenție pentru firmele care angajau femei. Scopul declarat al legii a fost "compensarea costurilor sociale și de muncă asociate cu maternitatea". Următorul guvern a adăugat o a treia plată unică, de 2.500 de euro, pentru nașterea sau adoptarea unui copil - așa-numitul "cec pentru copii" - tuturor lucrătorilor, inclusiv lucrătorilor independenți (Legea privind deducerea impozitului pe venit pentru naștere sau adoptare și Suportul la plată pentru maternitate sau adopție din partea Securității Sociale, BOE-A-2007-19745). Această reformă a fost abrogată în 2010 prin Decretul regal-lege privind măsurile extraordinare de reducere a deficitului public (BOE-A-2010-8228).

SUEDIA

Suedia este considerată o țară care a reușit să realizeze un echilibru de succes între muncă și viața familială. Țară scandinavă din nordul Europei, a treia ca și întindere din Uniunea Europeană, se caracterizează printr-o populație de peste 9 milioane și jumătate de locuitori, cu o creștere de aproape 13 000 de locuitori față de anul precedent la momentul curent
. Se estimează că, până în anul 2060, populația va cunoaște o creștere de aproape 3 milioane de persoane, aproximație bazată pe fenomenul migrației, fertilitate și mortalitate pe termen scurt și lung. 

	 
	2014
	Proiecţia
2030
	Proiecţia
2060

	Number de locuitori
	9 747 000
	11 385 000
	12 903 000

	Number şcolari
cu vârsta între  7–15 ani
	964 000
	1 252 000
	1 358 000

	Numărul persoanelor de peste 80 de ani
	499 000
	826 000
	1 210 000

	Număr de naşteri
	115 000
	129 000
	145 000

	Număr de decese
	89 000
	103 000
	122 000

	Număr imigranţi
	127 000
	114 000
	108 000

	Număr emigranţi
	51 000
	73 000
	87 000


Sursa: Statistic Sweden

La nivelul cercetării demografice, Suedia reprezintă un punct de referință, lucru ce poate fi argumentat prin două aspecte: dezvoltarea importantă a comportamentului familial și unele dintre cele mai bune date demografice din lume. Experiența Suediei este una de interes și prin prisma faptului că s-a dovedit a fi extrem de inovativă, astfel că, în anii `70 și `80, schimbările în ceea ce privește poziția femeii în societate au determinat introducerea unei game de politici cu scopul de a obține o mai mare compatibilitate între familie și locul de muncă. Fertlitatea relativ ridicată de la nivelul Suediei, dar și de la nivelul vecinilor nordici a contribuit la configurarea politicilor în domeniu. Recuperarea nivelului fertilității în această parte a Europei în anii `80 este legată de introducerea și extinderea politicilor din domeniul familial. Este foarte important de menționat faptul că politica familială suedeză nu a fost direcționată către încurajarea fertilității, ci, mai degrabă, a avut ca scop consolidarea legăturii dintre femei și piața muncii și promovarea egalității de gen. Atenția a fost concentrată asupra ajutorării indivizilor de a-și urmări rutele profesionale și familie fără a fi prea dependenți de alte persoane sau constrânși de diferiți factori instituționali
.

Astfel, pentru mai multe decade, politica familială suedeză a fost unul dintre cele mai clare exemple cu privire la modelul „dual-earner”, în care părinții sunt încurajați să participe pe piața muncii, dar să fie implicați totodată în activități de îngrijire neplătite. Această politică a fost susținută de-a lungul timpului prin extinderea sistemului de îngrijire publică zilnică, a câștigurilor pe concedii pentru ambii părinți și prin taxare individuală pe venit a soților. Responsabilitatea împărțită asupra copiilor după divorț a fost promovată prin crearea unei custodii comune și prin impunerea unei responsabilități economice împărțite prin sistemul de mentenanță. Legislația politicii familiale suedeze a devenit un punct de referință pentru factorii de decizie politică în alte state ale bunăstării, un exemplu elocvent fiind introducerea legii cu privire la asigurarea părinților în Germania, în anul 2007
.

Soluții pentru asigurarea unei creșteri echilibrate a copilului – sistem de concedii generos și flexibil, indemnizații familiale, îngrijire calitativ superioară, strategii naționale pentru ajutorarea părinților.
Părinții suedezi sunt printre cei mai buni în a asigura un echilibru între activitatea profesională și responsabilitățile familiale. Rata angajării mamelor este una dintre cele mai mari din Europa (spre exemplu în anul 2012, se înregistra un procent de 71,8%, aflat deasupra targetului stabilit la Lisabona, respectiv 60 %
), iar la nivelul sărăciei în rândul copiilor este foarte redus. Mai mult decât atât, o pondere mare a femeilor utilizează programe de lucru flexibile (39,6% - part-time). Totodată, Suedia are un sistem de concedii extrem de flexibil astfel încât să permită și să încurajeze ambii părinți să petreacă timp împreună cu proprii copii. Părinții au dreptul împreună la 16 luni de concediu plătit pentru fiecare copil și de a absenta complet de la serviciu în primele 18 luni ale copilului. Ulterior, aceștia au dreptul de a-și micșora timpul de lucru cu 25% fără utilizarea a „parental benefit days” până când copilul împlinește vârsta de 8 ani sau termină primul an de școală.


În ciuda consecințelor pozitive ale implicării taților în îngrijirea copiilor, flexibilitatea sistemului în ceea ce privește cine primește concediul este în favoarea mamelor. Însă, guvernul a acordat un stimulent pentru împărțirea în mod egal a responsabilității de îngrijire a copilului sub forma „Gender equality bonus” (2008) în valoare de 1 570 euro pe copil. De asemenea, o nouă lege a fost introdusă la nivelul sistemului de asigurări sociale în anul 2010 pentru ajutorarea părinților singuri care se îmbolnăvesc sau se află în incapacitatea de a-și îngriji copilul, ce permitea altei persoane asigurate (care locuiește sau lucrează în Suedia) să obțină beneficii parentale temporare. 


În anul 2014, o nouă reformă a fost adoptată. Pentru copiii născuți după 1 ianuarie 2014, legea impune faptul că după ce-a de-a patra aniversare, un maximum de 96 de zile pot fi cerute pentru fiecare copil (până când copilul împlinește vârsta de 12 ani, spre deosebire de 8 ani sub regulile anterioare).

În afara acestor aspecte, o serie de măsuri au fost introduse pentru reducerea costurilor destinate creșterii copiilor. Acestea includ:

1. Beneficii familiale plătite pentru un maximum de 50 de zile la 80 % din venitul recent al mamei pentru cele care așteaptă un copil și se află în incapacitatea de a lucra din cauza cerințelor fizice specifice muncii lor.

2. Beneficii parentale temporare reprezentând 80 % din câștigurile anuale pentru un copil bolnav cu vârsta sub 12 ani.

3. Alocațiile pentru copii sporite la 122 euro lunar.

Noi prevederi referitoare la plata alocației copiilor au intrat în vigoare pe 1 martie 2014. În momentul în care părinții au custodie comună pentru copil, fiecare părinte plătește jumătate din alocație în cazul în care nu au raportat cine este destinatarul. Pentru situația potrivit căreia copilul locuiește alternativ cu ambii părinți, jumătate din alocație este plătită de fiecare. Guvernul acordă o alocație lunară copilului până la vârsta de 16 ani, aceasta fiind în valoare de 1 050 SEK (coroana suedeză) pe lună, respectiv 135 euro (la nivel curent, anul 2015). În cazul în care familia se caracterizează prin existența a mai mult de un copil, se prevede o creștere, astfel încât o familie cu șase copii nu primește doar 6 300 SEK pe lună (830 euro), ci și o sumă adițională de 4 114 SEK
.

Pentru a crește venitul familiei, indemnizațiile pentru locuințe au crescut în perioada 2012-2014, astfel încât, o investiție totală de 1,7 miliarde SEK a fost făcută. Suma primită depinde de venit, costurile locuinței, dimensiunea casei și numărul de copii.  


De la 1 iulie 2014, a fost introdus un „voucher de timp liber” fiind plătit către gospodăriile cu copii dependenți de asistență socială (pentru copiii din clasele IV-IX și acoperă costurile pentru activitățile de timp liber conduse de instructori). Suma maximă presupusă de voucher este de 300 SEK pe an și este administrată de municipalitatea locală.


Îngrijirea publică pentru copii este garantată tuturor părinților și operează astfel: cele mai multe instituții sunt deschise de la 6.30 a.m pînă la 18.30 p.m. Preșcolarii cu vârste cuprinse între 3 și 6 ani dispun de gratuitate până la 15 ore pe săptămână. Taxele plătite de părinți sunt direct proporționale cu veniturile și invers proporționale cu numărul de copii dintr-o familie (până la 3 % din venit, dar nu mai mult de 1 260 SEK), acoperind, în realitate, 11% din costul real. Ca urmare, o proporție de 51 % dintre copiii cu vârste sub trei ani și de 95 % cu vârste cuprinse între trei și șase ani beneficiază de aceste servicii. Îngrijirea medicală (inclusiv cea dentară) este gratuită în Suedia până la vârsta de 20 de ani. Copiii primesc Vitamina D până la vârsta de doi ani, foarte importantă în contextul climatului rece din Suedia
. 

Totodată, în Suedia există un sistem de îngrijire a copilului „after-school” care îi susține pe șomeri să se întoarcă la muncă, oferind locuri subvenționate pentru copiii de școală primară celor care își găsesc un loc pe piața muncii sau își sporesc numărul orelor de lucru
. Rămânând în același registru, această țară pune la dispoziție și un supliment pentru venitul familiei („family income supplement”), reprezentând o plată săptămânală nesupusă taxelor acordată angajaților cu copii (cu vârsta sub 18 ani sau curpinsă între 18 și 22 de ani)
. Specificitatea la nivelul Suediei poate fi înțeleasă și sub forma învățământului gratuit pentru copii (6-19 ani), incluzând prânzul. Acest mecanism este introdus și la nivel universitar pentru studenții din UE, taxele aplicându-se pentru cei din afara spațiului comunitar. Mergând pe aceeași linie, în anumite orașe suedeze, părinții care utilizează cărucioare pentru transportul copiilor pot circula gratis cu autobuzele și pot utiliza ușile din mijloc. De asemenea, majoritatea centrelor comerciale și bilbiotecilor au camere de asistență medicală și mese pentru schimbatul bebelușilor în băi. Multe bilbioteci sunt dotate cu locuri de parcare a cărucioarelor, iar restaurantele pun la dispoziție scaune speciale pentru bebeluși
. 

În anul 2008, guvernul suedez a introdus o alocație pentru creșterea copilului pentru a permite tranziția mult mai facilă între concediul pentru creșterea copilului și serviciu. Aplicațiile pentru astfel de alocații pot fi solicitate pentru copiii cu vârste de peste un an, dar nu mai mult de 3 ani. Sunt administrate de autoritățile locale și pot fi combinate cu salariul, însă nu și cu alte beneficii de securitate socială aflate în legătură cu boala, șomajul, pensia etc. Mai mult decât atât, reformele realizate în anul 2008 la nivelul politicilor familiale pentru obținerea unei educații de calitate în procesul de creștere al copilului au prevăzut și introducerea unui sistem de vouchere pentru a acorda o mai mare libertate de alegere părinților în ceea ce privește diferitele tipuri de îngrijire a copilului.


În anul 2009, a fost adoptată o Strategie Națională pentru Dezvoltarea Sprijinului Parental
. Obiectivul central era focusat asupra fapului că toți părinții trebuie să beneficieze de sprijin pentru copiii cu vârste cuprinse între 0 și 17 ani. De asemenea, se urmărea promovarea sănătății și a dezvoltării pozitive a copiilor precum și maximizarea protecției față de boală și probleme sociale. Pentru ducerea la îndeplinire a obiectivului, guvernul a mandatat Institutul Național pentru Sănătate Publică Suedez să aloce un total de 130 milioane SEK (15 milioane euro) autorităților locale și institutelor de cercetare pentru stimularea eforturilor locale și regionale de susținere a părinților
. Această strategie face parte din ințiativa pe termen lung a guvernului pentru promovarea sănătății în rândul copiilor și adolescenților.


UNGARIA

Începând cu anul 2010, Ungaria a instituit o serie de măsuri pro-familiale, dublând suma cheltuită anual pentru sprijinul familial la 4,8% din PIB. Scopul este de a crește numărul de nașteri ale copiilor cu 30.000 pe an până în 2030. 


În 2016, guvernul Viktor Orbán a prezentat Programul pentru alocații familiale pentru locuințe sau CSOK, care oferă până la 20 de milioane de forinţi - mai mult de 61.000 euro - pe familie pentru locuințe. De asemenea, s-a redus rata de impozitare pe casele nou construite, de la 27 la sută la 5 procente, în special pentru a încuraja cuplurile tinere.

Maghiarii au răspuns: în ultimii ani, rata fertilității a crescut de la 1,23 la 1,49 - o creștere de peste 20% - și, în prezent, aproximativ 200 000 de familii maghiare au trei sau mai mulți copii.


Totuși, rata fertilității rămâne cu mult sub nivelul de înlocuire (2.1), la care populația se stabilizează. Dacă rata actuală va rămâne constantă, în următorul trimestru, populația Ungariei va scădea de la 9,8 milioane la 8,5 milioane.


Guvernul a răspuns prin stabilirea unui obiectiv agresiv, care vizează revenirea țării la stabilitatea populației - o rată a fertilității de 2,1 - până în 2030.


Orbán a declarat anul 2018 "un an al familiilor" și sunt de așteptat măsuri suplimentare menite să stimuleze creșterea populației, precum:
· Orice femeie care înregistrează un credit pentru studii va avea soldul restant redus cu 50% dacă dă naștere la doi copii; de la trei sau mai multe naşteri, datoria va fi complet ştearsă.
· Părinților cu trei copii li se vor reduce creditele ipotecare cu 1 milion de forinți (aprox. 3100 euro). Pentru fiecare copil suplimentar, părinţii vor beneficia de o subvenţie de 1 milion de forinți pe nou-născut, care va fi aplicată soldului ipotecar restant.
· Alte beneficii fiscale pentru familiile cu cel puțin doi copii.
· Guvernul va construi, de asemenea, noi creşe și centre de zi și va lansa un centru de cercetare demografică pentru a studia modalitățile de creştere a populaţiei.

Un instrument emblematic al sistemului de sprijin familial al Ungariei este reducerea impozitului pe familie, oferit, gradual, unui număr tot mai mare de cetățeni în ultimii ani. Cu toate acestea, cel mai important element bugetar este alocația familială, oferită pe baza unui drept subiectiv și pentru fiecare copil; Ungaria alocă în acest scop aproximativ 1,1% din PIB.


Pe baza dreptului lor subiectiv, părinții se califică pentru concediu de îngrijire a copiilor plătit pentru o perioadă de trei ani. În cazul în care părintele beneficia de asigurare socială înainte de naşterea copilului, taxa pentru îngrijirea copiilor (abrevierea maghiară: CSED) este oferită pentru 168 de zile și, ulterior, taxa de îngrijire la domiciliu pentru copil (GYED) până când copilul atinge doi ani. Aceasta reprezintă 70% din salariul obținut înainte de nașterea copilului (o sumă limitată) și poate fi revendicată în locul alocației pentru îngrijirea la domiciliu a copilului. Între vârsta de 2 și 3 ani a copilului, părintele are dreptul la o prestație mai mică, acordată pe baza unui drept subiectiv. În cazul în care părintele nu a beneficiat de protecție socială înainte de naşterea copilului, alocația pentru îngrijirea copiilor la domiciliu (un sprijin bazat pe un drept subiectiv) se acordă până când copilul atinge vârsta de 3 ani. Mamele a trei sau mai mulți copii au dreptul la o alocaţie în acelaşi cuantum până când cel mai mic copil atinge vârsta de 8 ani.

Pentru fiecare copil, se acordă o alocație familială până la finalizarea studiilor secundare ale copilului. Valoarea alocației variază în funcție de situația beneficiarului, de exemplu, este mai mare dacă există mai mulți copii, dacă beneficiarul este părinte singur sau în cazul unui copil cu handicap. 

Un alt tip de sprijin acordat pe baza unui drept subiectiv este sprijinul pentru maternitate, o plată unică oferită la nașterea copilului.

Există diferite instrumente specifice care oferă sprijin copiilor aflați în dificultate, precum servicii de catering în instituțiile de învățământ și în perioada de vară; manuale gratuite. 


Situația financiară a familiilor este îmbunătățită considerabil odată cu scăderea cheltuielilor generale (costurile pentru gaz, încălzire urbană, energie electrică, tratarea apei și colectarea deșeurilor) introduse treptat. 

În faza anterioară - între 1 ianuarie 2013 și 1 octombrie 2014 - costul încălzirii centralizate a scăzut cu 22,6%, al energiei electrice cu 24,6% și al gazului cu 25,2%. Măsurile luate pentru a ajuta persoanele fizice cu împrumuturi în valută (de exemplu, un moratoriu privind evacuarea, conversia creditelor contractate în valută străină în moneda locală, posibilitatea de rambursare anticipată a împrumutului) îmbunătățesc situația financiară a familiilor îndatorate.


Locuințele sunt promovate cu un grant nerambursabil (indemnizație pentru locuințe destinate tinerilor), împrumuturi cu dobândă subvenționată și programe de economisire pentru locuințe, susținute de stat.

O altă condiție de bază pentru crearea unui mediu financiar ferm de încurajare a familiilor tinere este starea stabilă a pieței forței de muncă. În acest scop, sunt disponibile indemnizații de contribuție pentru a încuraja angajatorii să angajeze persoane cu copii mici și, în același timp, se folosesc diferite instrumente pentru promovarea reconcilierii vieții de familie și a muncii. Angajarea flexibilă este încurajată prin instrumente juridice și se pune accentul pe îmbunătățirea facilităților pentru îngrijirea copiilor.

